दुर्गा माई के नौ रुप 1.शैलपुत्री – Anjoria\nदुर्गा माई के नौ रुप 1.शैलपुत्री\nअक्टूबर 5, 2013 दुर्गा माई के नौ रुप, शैलपुत्री\n(नवरात्र के पहिला दिन शनिचर, ५ अक्टूबर २०१३)\nवन्दे वाञ्छितलाभाय चन्द्रार्धकृतशेखराम्|\nवृषारूढ़ां शूलधरां शैलपुत्रीं यशस्विनीम् |\nमाई दुर्गा अपना पहिला रूप में ” शैलपुत्री ” का नाम से जानल जाली. नवरात्र में पहिला दिने माई के एही रूप के पूजा होला. दुर्गाजी के नव रूपन में प्रथम शैलपुत्री दुर्गा के महिमा अनन्त बा. पर्वतराज हिमालय का बेटी के रूप में पैदा भइला का कारन इहाँ के नाम शैलपुत्री पड़ल. पूर्वजन्म में इहाँ का प्रजापति दक्ष का घर में जन्म लेले रहलीं. तब माई के नाम “सती” रहे. इहाँ के बियाह भगवान शंकर जी से भइल. अपना पिता के द्वारा पति के अपमान भइला का दुख से माई सती योग अग्नि से अपना ओह रूप के जला के भस्म क दिहलीं. ओकरा बाद माई शैलपुत्री का रूप में शरीर धारन कइलीं. पूर्वजन्म के समान एहू जन्म में माई शैलपुत्री दुर्गा के बियाह भगवान शंकरे जी से भइल. इहाँ का बैल पर सवार बानी. इहाँ के दहिना हाथ में त्रिशूल आ बाएँ हाथ में कमल के फूल शोभेला. नवदुर्गा में पहिल माई शैलपुत्री दुर्गाजी के जय हो.\n(पहिले से प्रकाशित रहल, तिबारा प्रकाशित)\nदागी सांसद अध्यादेश का वापसी मे राहुल के योगदान नइखे .. कहलन आडवाणी\nOne thought on “दुर्गा माई के नौ रुप 1.शैलपुत्री”\nअक्टूबर 5, 2013 को 5:18 अपराह्न पर\nजय हो मईया की


साँच उघारल जरूरी बा ! – Anjoria\nसाँच उघारल जरूरी बा !\nसितम्बर 26, 2017 अशोक द्विवेदी, पाती, भोजपुरी, भोजपुरी दिशाबोध के पत्रिका पाती, हिन्दी\n– डॉ अशोक द्विवेदी\nहम भोजपुरी धरती क सन्तान, ओकरे धूरि-माटी, हवा-बतास में अँखफोर भइनी। हमार बचपन आ किशोर वय ओकरे सानी-पानी आ सरेहि में गुजरल । भोजपुरी बोली-बानी से हमरा भाषा के संस्कार मिलल, हँसल-बोलल आ रोवल-गावल आइल। ऊ समझ आ दीठि मिलल, जवना से हम अपना गँवई लोक का साथे, देशो के इतिहास भूगोल समझनी, आनो के आपन मननी । संग-साथ का सामूहिक उतजोग से पारस्परिकता के भाव जगल। जीवन-संस्कृति के लूर-सहूर सिखनी हमरा एह व्यक्तित्व का निर्मान में पहिल भूमिका भलहीं हमरा माई-बाप, सगा-सम्बन्धी चाचा-चाची, मामा-मामी, फुआ, ईया-बाबा क रहे, बाकिर ओहू अनगिनत लोगन के रहे जे समय समय पर भाई, गुरु, सँधतिया, हीत-मुदई बनि के मिलल । आपन धरती, हवा-पानी, डँड़ार-सिवान, नदी-ताल, बाग-बन आ बोली-बानी केकरा ना रास आवे, केकरा ना रुचे ! हमरो अपना ओह सगरे क गरब-गुमान बा, जवन हमरा के रचलस-ओरिचलस !\nइस्कूल, कालेज, विश्वविद्यालय में पढ़ला-लिखला-सिखला के जेवन मोका मिलल, ओहू क क्षेत्र, भोजपुरिये रहे – याने गाजीपुर, बलिया, बनारस। हमार माई सिवान (बिहार) जिला के रहे, जवना कारन हमरा में भोजपुरी लोक के ऊ सोगहग संस्कार आइल, जवना में लोक-संस्कृति के जियतार विस्तार आ गहिराई के अनुभूति-प्रतीति भइल। पोथी ज्ञान खातिर हिन्दी, अंगरेजी, संस्कृत जइसन प्रचलित भाषा हमरा शिक्षा क माध्यम जरूर रहे, बाकि ओह सबसे सटल आ ब्यौहारिक रूप से जुड़ल उर्दुओ के शब्द ज्ञान कामे आइल। हमरा उच्च शिक्षा में निजी रुचि का कारन साहित्य पढ़े के रहे, एहसे अवधी, ब्रजी, मैथिली, राजस्थानी आदि भाषा- सब के जाने-समझे के अवसर मिलल। ओइसे गोसाईं तुलसीदास के रामचरित मानस त हमरा भाषा-समाज के ब्योहारे में रहे बाकि हिन्दी साहित्य पढ़े में, एह सब लोक-भाषा के विस्तार आ गहिराई के थोर-बहुत थाहे आ ओमे पँवरे के संजोग भेंटाइल । बड़ जेठ क नेह-प्रीति, असीस-प्रोत्साहन मिलल त दीठि आ समझ के फइलाव भइल।\nओह समय भोजपुरी, अवधी, ब्रजी, बुन्देली, राजस्थानी, पंजाबी वगैरह के हिन्दी से कवनो भेद दुराव ना रहे, बुझाव जइसे सब हिन्दिये के हऽ आ हिन्दिया सिखावे-पढ़ावे वाला लोगवा एह सबके हिन्दिये क माने । थोर-बहुत संस्कृत, पालि, अपभ्रंश, अवहठ्ठ आदि पुरनकी भाषा सब के शब्दवा अटपट आ दुरूह जरूर लागे, बाकि ई खूब नीक से बुझाय कि एकरा जनला बिना हिन्दियो क जानकारी ना पूर होई । अभी हे दे ले हमनी के, अपना माई-भाषा में लिखत पढ़त, कुछ हिन्दियाइन लोग का उपेक्षा-तिरस्कार का बावजूद ईहे बूझत रहनी कि सब मिला के एक्के हवे । थोर-ढेर अन्तर का बादो, एह देश का लोकतंत्र में सब भाषा के बिकसे बढ़े क समान अधिकार आ अवसर बा । भोजपुरी भा राजस्थानी वाला लोग, अपना साहित्य आ बोलनिहार-संख्या का दिसाईं सबल भइला का बावजूद अपना के, एह समानता के अवसर से वंचित बूझत बा । एकर कारन, ऊ भेदभाव आ बरकाव बा, जवना में कवनो बड़-बरियार भाई अपना छोटका पर, आपन बर्चस देखावेला आ रोब झाड़ेला।\nराजनीति में ई भेदभाव आ बरकाव साफे चिन्हा जाला। तब झुठिया के रेवड़ी बाँटल आ लेमनचूस देके फुसिलावल कामे ना आवे। ओइसे हमन जइसन लोगन में, ई भेदभाव आ भाषा-दुराव ना कबो पहिले रहे, ना आज बा, हँ …कुछ स्वनामधन्य ‘हिन्दी बचाओ’ अभियान वाला कथित हिन्दी-प्रेमी लोग के ‘भोजपुरी’ ‘राजस्थानी’ बिरोध देखि के अचरज आ दुख जरूर भइल । ओइसे अनुज डा0 प्रकाश उदय हमरा नाँवें लिखल अपना चिट्ठी में एह महान हिन्दीप्रेमी लोगन के ‘‘हिन्दी के ‘खाता’ आ ‘त्राता’ नाँव देले बाड़न, सहिये लागल । अपना कुतरक-प्रोपेगेन्डा से एह लोग क बिसूरल देखि हँसियो आवऽता आ रोवाइयो ! पता ना ऊ लोग आ ओह लोगन के पोंछिटा सँभारे वाला लोग हिन्दी के अजान-अनचीन्ह भुतभाँवर से बँचावल चाहत बा कि ओकरे पाछा से लुत्ती लेसि के आगि लगावल चाहत बा । अइसे भाषिक दुराव आ हिन्दी के खण्डित- राष्ट्रवाद का आड़ा, छिपल एह ‘खाऊ’ बर्चस्व देखावे वाला लोगन के काहें हिन्दी के हितकारी मानल जाव? हिन्दी पूरा देश के जोड़े वाली सम्पर्क भाषा आ राजभाषा हउवे, कवनो एगो खोंढ़िला के भाषा थोरे हवे ! कवनो एगो क्षेत्रविशेष के भाषा थोड़े हवे, ऊ त सबसे मिलके, सबसे लेके, सबसे जुड़के आपन बल-बउसाय आ सामरथ बढ़वले बिया । ए भइया लोग, काहें ओके कुतरक का गँड़ासी से टुकी टुकी करे पर लागल बाड़ऽ जा !\nसंबिधान के अठवीं अनुसूची देश आ देश के भाषा-समाज के सँवारे-सँभारे खातिर हऽ। ओमें राजस्थानी, भोजपुरी के शामिल करे क माँग कइला पर काहें दूनी ए ‘हिन्दी बचाओ’ मंच वालन का पेटे बत्था आ मरोड़ उठऽता। कहीं कि हिन्दी के खइलका एह लोगन के अपच आ बेगँव कइले बा। ए भाई, हमहन का ‘जीये आ जिये दऽ’ वाला भोजपुरी-लोक के हईं जा, खाली ‘अपने’ ना, ‘लोको’ के कल्यान खातिर रोवे-गावे वाला, सभका जोग-क्षेम क मंगलकामना करे वाला, देश खातिर जीये-मुवे वाला, बुडबक-बकलोले सही, ठोक-बजाइ के निठोठ बोले वाला भोजपुरिया हईं जा ! भला के अपना भाषा संस्कृति आ लोकपरम्परा के हेठी करे आ ओकरा राही काँट बिछावे वाला के आसनी बिछाई ? भोजपुरिया त असहीं बे बेजाँय कइले, अपना सोझ साफ कड़ेर बोली-बानी बदे बदनाम बाड़े सन।\nभोजपुरी जनपदन का लोक के लोहा देश के गुलाम बना के राखे वाला अंगरेजवो मनले बाड़े सऽ! ओकरा प्रतिभा, बल-पौरुख आ पराक्रम के पताका बिदेस ले फहरल, ओकरा कुशलता आ मेहनत -मजूरी से देश क बड़-बड़ महानगर दमकले सऽ । एही भोजपुरिया लोक से राष्ट्रपति निकलले, महामना निकलले, बड़ -बड़ साहित्यकार, रणनीतिकार आ सिद्ध महतमा निकलले। देश खातिर जूझे-मरे वाला बीर बलिदानी निकलले, जवना के गिनती गिनले ना गिनाई । करोड़ों का संख्या वाला ओ भोजपुरियन के एह जनतांत्रिक देश में अपना भाषा खातिर निहोरा-प्राथना करे के पड़त बा।\nभइया-बाबू, बहिनी हो, एह भाषा में ‘मैं’ ना, ‘हम’ बोलल जाला । ‘हम’ सहभागी-समूह क बोध करावेला, ओह संस्कृति चेतना के अँजोर देखावेला कि सबका साथे मिल के करे, मिल के चले, मिल के खा-पीये, मिल के गावे-बजावे, उत्सव करे, परब -तिहवार मनावे ! हमहन जोरला में बिश्वास राखीले, तुरला में ना ! सोगहग के उपासना करीले, खण्ड-खण्ड के ना ! तूहूँ बनल रहऽ, हमहूँ बनल रहीं ! हिन्दियो बनल रहे, भोजपुरियो बनल रहे । ई बाँटे- अलगावे वाली राजनीति चाहे जे करे, ओकर मुखौटा उतरे के चाहीं । भाषा के आड़ लेके, भाषा के राजनीति आ मठाधीशी करे वालन क साँच उघारल जरूरी बा !\nहिन्दी के ‘खाता’ आ हिन्दी के ‘त्राता’ से रार पर मनुहार


यूपी चुनाव में भोजपुरी ला संवैधानिक मान्यता के मुद्दा – टटका खबर\nभोजपुरी समाज, दिल्ली का तरफ से बोलावल एगो अनौपचारिक मुलाकात में भोजपुरी भाषी सांसदन आ पत्रकार लोग जुटल. एह मुलाकात से राय निकलल कि यूपी विधानसभा के अगिला बरीस होखे जात चुनाव में मुद्दा बनवला क जरुरत बा. बइठक में भोजपुरी समाज, दिल्ली के अध्यक्ष अजीत दूबे आ भाजपा सांसद मनोज तिबारी के सक्रिय भागीदारी रहल.\nसभे देखत बा कि कवना तरह पंजाब चुनाव में पंजाबी भाषा के मुद्दा उछाल के केजरीवाल एकरा के अपना चुनावी फायदा ला इस्तेमाल करत बाड़न. अइसहीं भोजपुरियनो क मनसा बा कि भोजपुरी भाषा के संवैधानिक मान्यता के यूपी का चुनाव में मुद्दा बनावल जाय. पूर्वांचलियन के लागत बा कि एह पर बड़हन दबाव बनवला से भोजपुरी के मान्यता दिआवे के आन्दोलन अपना मुकाम प चहुँप जाई.\nअबकी का संसद में नाहियो त 70 गो भोजपुरिया सांसद बाड़ें आ भोजपुरी के मान्यता दिआवे के वादा कर चुकल भाजपा के अब आपन वादा पूरावे के ईमानदारी देखावे के समय आ गइल बा. भोजपुरी इलाका वाराणसी से सांसद आ देश के प्रधानमंत्री नरेन्द्र मोदी का ओर भोजपुरिया आशा से तिकवत बाड़ें.\nTags: अजीत दूबे, प्रधानमंत्री नरेन्द्र मोदी, भोजपुरी, भोजपुरी समाज, मनोज तिवारी, यूपी चुनाव, वाराणसी, संवैधानिक मान्यता


रघुवीर नारायण के पुण्यतिथि आजु – टटका खबर\nरघुवीर नारायण के पुण्यतिथि आजु\n“सुन्दर सुभूमि भईया भारत के देसवा से, मोरा प्रान बसे हिम खोह रे बटोहिया” गीत के रचयिता बाबू रघुवीर नारायण के पुण्य तिथि आजु ह. छपरा जिला के नयागाँव के वासी रघुवीर नारायण के बेसी रचना अंगरेजी में बा. बाकिर उनकर लिखल भोजपुरी गीत.”बटोहिया” उनुका के अमर बना दिहलसी. देश विदेश में भोजपुरी हमेशा उनुका गीत के आदर का साथ याद करेलें. आ रघुवीर बाबू के पहिचान बटोहिया गीते से होला. १८ अक्टूबर १८८४ के जनमल रघुवीर बाबू के निधन सत्तर साल का उमिर में १ जनवरी १९५४ के हो गइल रहे. अँजोरिया परिवार का तरफ से रघुवीर बाबू के शत शत नमन.


हम भोजपुरी से दूर कबो जाइए ना सकीं – प्रकाश जैस – Anjoria\nहम भोजपुरी से दूर कबो जाइए ना सकीं – प्रकाश जैस\nभोजपुरी के सेवा आ हंगामा बरपावल अभिनेता प्रकाश जैस के खास पहचान ह. कलर्स के धारावाहिक भाग्य विधाता से घरे-घरे चिन्हा गइल प्रकाश जैस के पचीसवां भोजपुरी फिल्म फौलाद जल्दिये रिलीज होखे वाली बा. कन्यादान, राजा भोजपुरिया, फिरंगी दुल्हनिया, गवनवा ले जा राजा जी, निरहुआ चलल ससुराल, मुन्ना बजरंगी, बिहारी माफिया आ भईया के ससुरारी में जइसन सुपर डुपर हिट फिलिम देबे वाला प्रकाश जैस भाग्य विधाता का बाद फेर से भोजपुरी सिनेमा में व्यस्त हो गइल बाड़े. प्रकाश जैस हिन्दी में राम गोपाल वर्मा की फिल्म मैं माधुरी दीक्षित बनना चाहती हूं, जेम्स आ प्रकाश झा के फिल्म अपहरण का अलावे ब्लैक फ्राइडे, मातृभूमि, आ रामजी लंदन वाले फिलिमन से आपन खास पहचान बना लिहले. भाग्य विधाता से वापस भोजपुरी सिनेमा का ओर यू टर्न पर प्रकाश जैस के कहना बा कि भाग्य विधाता में रहतो घरी ऊ भोजपुरी सिनेमा के साथ ना छोड़ले रहन आ कबहू छूटे ना ई साथ, चिंगारी, अउर दुश्मनी फिल्म कइलन. भाग्य विधातो में ऊ भोजपुरीए के जियले.\nपचीस फिलिम कइला का बादो प्रकाश जैस कवनो खास छवि में नइखन घेराइल आ हर तरह के रोल, निगेटिव भा पॉजिटिव, कॉमेडी भा सपोर्टिंग कइलन. भाग्यविधाता धारावाहिको में ऊ उहे सब कइलन जवन भोजपुरी सिनेमा में होला काहे कि उनकर किरदार मोतिहारी के रहल. कहलन कि ऊ भोजपुरी से दूर कबो जाइये ना सकस. पटना के रहवइया प्रकाश जैस के कहना बा कि आजुकल इमोशन निकाले के सहारा बैकग्राउण्ड म्यूजिक बन गइल बा जवन आगा चल के ठीक ना होई. कलाकारी के तकनीक के गुलाम ना होखे चाहीं.\nप्रकाश जैस ना मानस कि भोजपुरी सिनेमा संकट से जूझत बा. उनुकर कहना बा कि अब त ई संकट से उबरत बा. अब बढ़िया फिलिम बने लागल बाड़ी सँ. हिंदी फिलिमन से तुलना पर प्रकाश जैस के कहना बा कि उनुका भोजपुरी फिलिम करे में नीक लागेला काहे कि आपन बोली, आपन लोग आ आपन भोजन सभका नीमन लागेला.\n(स्रोत – शशिकांत सिंह )\nरामाकांत प्रसाद के बारूद\nअनारा गुप्ता मोहब्बत में कइली एगो प्रमोशनल आयटम नम्बर\nOne thought on “हम भोजपुरी से दूर कबो जाइए ना सकीं – प्रकाश जैस”\nजुलाई 31, 2011 को 3:09 अपराह्न पर\nthanks2all….


मिसिर पुराण: August 2015\nभोला बाबा, रवा ठीक बानी नू !?\nसाभार-श्रीन्यूज डॉट कॉम\nहे भोला बाबा ! आज से सावन शुरू बा, भदइया बेंग लेखा राउर भगत लोग के जमात पैदा हो गइल बा । रवा गंजेड़ी भंगेड़ी रहीं की ना अब के जाने बाकी भगत लोग राउरे नावें आपन मन के मतवाला जरूर बनाई ।\nअब कुछ भगत लोग अपना के भोला के सेना कहेला लोग । अब सेना चली , त अस्त्र शस्त्र चहबे करी... त ए बाबा, रउरा त्रिशूले भांजी... भगत लोग हॉकी सटीक , तमंचा, गुप्ती , तलवार भाला सब से लैस बा । अब चुनावी टिकट से पहिले नेता लोग आपन शक्ति प्रदर्शन करे ला, ओइसही ई भगत लोग अपना के एक दोसरा से जब्बर देखाई। अब रवा के चिन्हे के बा की कवन भगत बरियार बा ।\nकुछ भोजपुरिया भगत लोग जे साल भ लहंगा रिमोट चोली कुर्ती के बटन में आपन सुर ताल के अझुरईले रहे, उहे सुरताल पे राउर भजन गा के औघड़ बन जायी लोग । अब रावा लोलिपोप के धुन पे तांडव जनी करब। कमर दोमे भर के काम बा ।\nमौसम भी दोरस करत बा, कभी बरखा बुनी त कभी पसीना से चुनचुनी । आ ओपे सेकेंड सेकेंड पे पानी उझिलात। बाबा रवा बड़ा फेरा में पड़ल बानी... पानी में बोथईला से सर्दी बोखार आ देह में दरद नईखे नू ? होइबो करी त के देखेवाला बा ? कराहत होखब त बम बम के आवाज में भला के सुनो... जाये दीं ए बाबा ! होत फजीराहे एक पाता कालपोल आ सिट्रीजिन चढ़ाईब । निमुस्लाइड बैन बा, बाकी एहिजा खूब मिलेला । अब जान बुझ के गलत दवाई ना चढ़ाईब । लहसुन त खाईं ना ? ना त एकपोटिया लहसुन के चाय मे खौला के पियति त आराम मिलित । एक पाकिट बाबा रामदेव वाला दिव्य पेय चढ़ाईब, आपन मलकिनी से काढ़ा अवंटवा लेब । भोरे भेंट करब, तब ले बम बम\nPosted by ShashiRanjan Mishra at 4:14 AM


भोजपुरी विशेष - सरगो में प्रेम फइलावत होइहें कथाकार अमरकांत , Bhojpuri Special Hindi writer Amarkant was carrying forwarded the ideology of premchand – News18 हिंदी\nभोजपुरी विशेष - सरगो में प्रेम फइलावत होइहें कथाकार अमरकांत\nतमाम पुरस्कार से सम्मानित अमरकांत जी के साहित्य संसार आम लोगन के आस पास के रहल हा.\nइलाहाबाद यानी प्रयागराज के आपन घर बना लेबे वाला हिंदी साहित्यकार अमरकांत जी के जन्म बलिया में भइल रहे. भोजपुरिया माटी के ये रत्न के कई गो हिंदी रचना हर तरह से वैश्विक स्तर के बाड़ी सब. अमरकांत जी दरअसल प्रेमचंद जी के परंपरा के एगो नया आयाम देले रहना हां.\nअमरकांत बहुते आत्मीय कथाकार, उपन्यासकार रहले ह. ओतने सहज आ पारदर्शी. उनकर रचना दिल के छू के दिमाग में रजिस्टर हो जाली सन. फरवरी 2014 में ई संसार छोड़ि के अमरकांत जी जब सरग में गइले त हिंदी साहित्य जगत में एगो जगह सून हो गइल. ऊ प्रेमचंद के परंपरा के कथाकार रहले ह. ऊ ओह घरी आपन पहिचान बनवले जब “नई कहानी आंदोलन” जोर पकड़ चुकल रहे . नई कहानी आंदोलन प्रेमचंद के परंपरा के प्रकारांतर से विरोध करत, साहित्य जगत में इज्जत पावे लागल रहे. नई कहानी के नायक शहरी (गांव भा कस्बा के ना) , व्यक्ति केंद्रित रहे आ एमें स्त्री- पुरुष संबंध के प्रमुखता दिहल जात रहे. नई कहानी आंदोलन के केंद्र में जवन कथाकार रहे लोग ओमें- मोहन राकेश, कमलेश्वर आ राजेंद्र यादव अग्रणी पंक्ति में रहे लोग. बाकिर अमरकांत प्रेमचंद के धारा के आगे बढ़ावत गइले. पूरा मजबूती आ प्रखरता के साथे. अमरकांत जिला बलिया ( उत्तर प्रदेश) के मूल निवासी रहले. नया उमिर में हमरो लेखक बने के भूत सवार हो चुकल रहे. एही धुन में हम उनका इलाहाबाद के घर पर खूब जाए लगनीं. उनसे बातचीत कके बहुते सुख मिले काहेंसेकि उनकरा जइसन सरल विद्वान व्यक्ति हम बहुते कम देखले बानी. उनकर हंसी आ बातचीत में एगो मिठास रहत रहल ह.\nये भी पढ़ें : भोजपुरी विशेष : जेंवत देहिं मधुर धुनि गारी-ईगारी प्रेम पियारी जी !\nअमरकांत जी कवनो भी पुरस्कार से बड़ रहलन ह. हालांकि उनुकर उपन्यास- “इन्हीं हथियारों से” खातिर 2007 में उनुका के साहित्य अकादमी पुरस्कार आ 2009 में व्यास सम्मान मिल चुकल रहे. ज्ञानपीठ पुरस्कार भी 2009 में मिलल. लगभग एही के आसपास के समय में उनुका के सोवियत लैंड नेहरू पुरस्कार मिलल रहे. उनकर कहानी- “डिप्टी कलक्टरी”, “दोपहर का भोजन”, “जिंदगी और जोंक” आ “हत्यारे “ एक बार पढ़ि लिहला के बाद भुला ना सकेला. भीतरे भीतर ए कहानियन के पात्र रउरा चिंतन धारा में हस्तक्षेप करे खातिर खाड़ हो जइहन सन. अमरकांत अपना साथे रउरा के बहा ले जाले. “दोपहर का भोजन” में सिद्धेश्वरी देवी अपना उपेक्षित पति आ बेरोजगार बेटन के आधा पेट से भी कम भोजन देतारी. जाहिर बा केहू के पेट नइखे भरत. जब घर के सब केहू खा लेता त ऊ देखतारी कि उनका खातिर खाली आधा रोटी बाचल बा. सिद्धेश्वरी देवी चुपचाप रोअतारी. उनकर रोवल पाठक के अतल गहराई तक हिला देला.\nसहज जीवन शैली\nसन उन्नीस सौ अस्सी के आसपास जब हम अमरकांत जी से इलाहाबाद में भेंट कइनी त ऊ सोवियत संघ (जेकरा के बोलचाल में हमनी का रूस कहत रहनी जा) के राजधानी मास्को के यात्रा से लवटि आइल रहले. ऊ एगो बड़ा रोचके किस्सा सुनवले . नहइला का बाद समस्या रहे कि भींजल तौलिया कहां पसारल जाउ. कहीं कवनो रेंगनी भा रस्सी जइसन चीझु ओइजा आसपास रहबे ना कइल. त अमरकांत जी गरम पानी के पाइप पर आपन अंडरवियर आ तौलिया फइला दिहले. सांझ तक कुल भींजल कपड़ा गरम पानी के पाइपे पर सूखि गइल. अब ऊ इहे उपाय रोज करे लगले. एह तरकीब पर हम आ ऊ खूब हंसनीं जा. साहित्य के बात भी ऊ एतना सहजता से कहत आ बतावत रहले ह कि हमनी का हंसी वाला माहौल में भी बहुत कुछ सीखि जात रहनी हं जा. ओह दिन उनका साथे उनुका घरे हम पराठा- सब्जी के जलपान कइनी आ खूब नीमन चाय पियनी. सबेरे टहले खातिर ऊ एगो बहाना खोजि लेले रहले ह. ओह घरी ऊ ग्वाला से दूध लेबे खातिर खुदे खटाल तक जात रहले. ग्वाला उनुकरा घरे खुदे दूध देबे पर तेयार रहे भा घरो के लोग आ के खटाल से दूध ले जाए के तेयार रहे. दूध ले आइल कौनो समस्ये ना रहे. बाकिर ऊ सबेरे ग्वाला किहां जाइके दूध लेत रहले ह. कहत रहले ह- एही बहाने टहरलो हो जाला. बाकिर कई बार हमरा लागत रहे कि अमरकांत जी अपना कथा पात्रन से अचानक अइसहीं भेंट करत होइहें. ओह घरी ऊ अपना उपन्यास- “सुन्नर पांड़े की पतोहू” लिखत रहले. उपन्यास में ढोलक के ध्वनि- कुदरबेंट, कुदरबेंट के उल्लेख अतना मोहक ढंग से कइल गइल बा कि रउवां के भीतर तक गुदगुदा दी. उपन्यास के भाषा- शैली आ पात्रन के संवाद समूचा हिंदी आ भोजपुरी भाषी प्रदेश के लोगन के हृदय के गहराई में उतरि जाला ( एह उपन्यास के अंश कौनो पत्रिका में छप चुकल रहे आ ई उपन्यास ओह घरी खूब चर्चा में रहे). एह उपन्यास पर हमनीं का देर तक बातचीत कइनीं जा. ओह घरी अमरकांत जी बेमार रहले. तबो उनकर मोहक हंसी जस के तस बरकरार रहे. जहां तक मन परता- उनका रीढ़ के हड्डी में दर्द रहे. ऊ बीच- बीच में लेट जासु. थोड़े देर बाद दिल्ली जाए खातिर हमार ट्रेन रहे. हम इलाहाबाद रेलवे स्टेशन के तरफ चल दिहनी.\nगांधी जी के असर\nएक जुलाई 1925 के जन्मले कथाकार, उपन्यासकार अमरकांत 17 साल के उमिर में महात्मा गांधी के “अंग्रेजों भारत छोड़ो” आंदोलन में सामिल हो गइले. जब ऊ इलाहाबाद यूनिवर्सिटी में पढ़त रहले त उनकर संपर्क आचार्य नरेंद्र देव, राम मनोहर लोहिया आ जय प्रकाश नारायण से भइल. उनकर जनपक्षधरता अउरी मजबूत भइल. उनकरा भीतर के लेखक अउरी धारदार हो गइल. महात्मा गांधी के आंदोलन “करो या मरो” के प्रभाव बलिया पर त रहबे कइल जल्दिए महाराष्ट्र के सतारा आ पश्चिम बंगाल के मिदनापुर तक फइल गइल. एही आंदोलन पर केंद्रित उनकर उपन्यास “इन्ही हथियारों से” बहुते रोचक बा. इतिहास के कथा में गूंथि के अमरकांत जी अद्भुत प्रयोग कइले बाड़े. पाठक एक बार पढ़े सुरू करी त उपन्यास खतमे कइके मानी. हालांकि उनकर बाकी उपन्यास “काले उजले दिन”, “सुखजीवी”, “सूखा पत्ता”, “सुन्नर पांड़े की पतोहू” वगैरह भी रोचकता में एक से बढ़ि के एक बाड़ सन.\nनजदीक लागे वाला चरित्र रचना\nअमरकांत के पात्रन के संवाद पाठक के मथत रहेले सन. “हत्यारे” के दू गो युवक कौनो कामधाम नइखन सन करत. खाली बड़- बड़ बात करेके ओकनी के आदत बा. ई दूनो लइका एगो गरीब स्त्री के शारीरिक शोषण करतारे सन आ ओकर मजदूरियो पचा घालतारे सन. बाकिर ऊ एक दूसरा से डींग हांकतार सन कि जवाहर लाल नेहरू आ जान एफ कैनेडी से ओकरनी के गहिर आत्मीयता बा. डींग हंकला में ऊ इहो कहसन कि प्रधानमंत्री के पद त ओकनी के थरिया में राखि के परोसल जात रहे बाकिर ओकनी के एहू पद के ठोकर मारि दिहले सन. अराजक इतना कि अपना पीछा करे वाला एक युवक के ई दूनो हत्या क देतारे सन. हमेसा नियर एक रात जब ई दूनो दारू पियत रहले सन त ओकनी में से एगो युवक कहता ह- “हम सोचत रहनीं हं कि जब हम प्रधानमंत्री बनबि त तोहरा के भ्रष्टाचार आ जातिवाद विरोधी समिति के प्रेसिडेंट बना देब. बाकिर तूं एतना कम दारू पियब त अधिकारियन से घूस कइसे लेब? चार सौ बीसी कइसे करब? झूठ कइसे बोलब? तूं देस के सेवा करे लायक नइख.” मनुष्य के निकम्मा प्रजाति के लोगन पर अमरकांत जी के कटाक्ष बहुते धारदार रहत रहल ह.\nजनता के साथ लेकिन विसंगति पर प्रहार भी\nअमरकांत हमेशा जनता के साथे, भा जदि दोसरा भाषा में कहीं त आम आदमी के साथे खड़ा रहत रहले ह. उनुकर लेखन विसंगतियन पर लगातार चोट करेले. लेकिन हमनीं का अपना लेखकन के योगदान के जल्दिए भुला जानी जा. बंगाल में त लेखकन के जन्मतिथि भा पुण्यतिथि पर कवनो कार्यक्रम क के ओह लेखक के बहाने देश के मौजूदा हालत पर बातचीत करे के परंपरा अभियो बा. बाकिर हिंदी आ भोजपुरी भाषी लोगन में ई परंपरा खतमे हो रहल बा. एह परंपरा के आगे बढ़ावे के बारे में सोचे के परी. ए पर मंथन करे के जरूरत बा. लेखक के केंद्र में राखि के देश के परंपरा के बारे में बातचीत, आम आदमी के सरोकार के बारे में बातचीत बड़ा स्वस्थ परंपरा रहि चुकल बा.\nपत्रकारिता की सेवा\nअमरकांत लंबा समय तक इलाहाबाद के मित्र प्रकाशन में संपादक के रूप में काम कइले. देखल जाउ त ऊ आर्थिक रूप से समृद्ध ना रहले. बाकिर दिल के विलक्षण धनी रहले. एक बार केहू उनुका से भेंट क लेउ त उनकर दीवाना हो जाउ. गहिर घनत्व वाला मिठास आ प्रेमपूर्ण बातचीत खातिर हमनी आजुओ तरस तानी जा. अइसन आपन लागे वाला साहित्यकारन के पीढ़ी में उनुकर सबसे ऊपर स्थान बा. जदि कौनो नया लेखक, पत्रकार खातिर सिफारिशी चिट्ठी लिखे के बा त ऊ तुरंते लिखे के तेयार हो जासु. एहघरी के अइसन बा? चिट्ठी पर नोकरी पावे वा जुग- जमाना अब हइयो नइखे. उनकरा वजह से केहू के कुछ भला हो जाए त उनुका बड़ा आनंद आवत रहल ह. अइसन लोगन के संख्या धीरे- धीरे कम हो रहल बा कि बढ़ता रउरे सभे बताईं. कम से कम अमरकांत जी के बहाने एह बिषय पर चिंतन त कइले जा सकेला.\nTags: Allahabad news, Article in Bhojpuri


मनोज तिवारी तलाक ले रहल बाड़े – Anjoria\nभोजपुरी सिनेमा के सुपर स्टार आ लोकप्रिय गायक मनोज तिवारी पूरा दुनिया के भलही लूभा लेसु बाकिर अपने घर में अपने मेहरी के खूश ना राख पवले. मनोज तिवारी के पत्नी रानी तिवारी के हमेशा मनोज के विवाहेतर संबंध का बारे में अनेसा बनल रहल जवन पिछला बिग बॉस सीजन चार में अउरी गहिरा गइल. बिग बॉस के सीजन चार में मनोज तिवारी आ श्वेता तिवारी दुनु जने शामिल रहले आ दर्शकन के ओह दौरान एह बात के कुछ हवो मिलल रहे. बाद में कुछ दिन ले लागल कि मनोज तिवारी के पारिवारिक कलह खतम हो गइल बा बाकिर ई ढेर दिन ले ना चल पावल आ रानी तिवारी मनोज तिवारी से अलगा रहे लगली. पिछला दिने दुनु जने बांद्रा के पारिवारिक अदालत में नजर आइल रहे जहाँ ऊ लोग अपना तलाक के औपचारिकता पूरा करे आइल रहे. मनोज तिवारी के कहना बा कि ऊ उहे करत बाड़े जवन रानी के इच्छा बा. उनुकर पूरा कोशिश रहे कि परिवार बिखरे मत.\nओने श्वेता तिवारी के अपना पति राजा चौधरी से तलाक हो चुकल बा आ राजा चौधरी के हरकत से आजिज पुलिस उनुका के मुंबई से तड़ीपार करा दिहले बिया.\nकेहू नइखे जानत कि अब आगे का होखे वाला बा. एहिजा इस्तेमाल कइल फोटो एगो फिल्म के ह.\n4 thought on “मनोज तिवारी तलाक ले रहल बाड़े”\nMANOJ JI HAM AAP KE BAHUT BARA FAIN HE THA AB NAHI ”PESHA SAB KHUTHH NAHI HE”\nA/P V B NARAIANPUR\nMonoj Bhaya aaph jaisan bada kalakar aaisha kara lagi ta doshar k ka hal hoi.\njab manoj tiwari ji rs:1 rupaiya me 1git gawatrahle tab ghar pariwar thik rahe.aab karorpati hogail ta ghar pariwar bikhare lagal? isi ka naam hai gindagi…….wah tiwari ji……\nबड़ी दुःख के बात बा .भोजपुरी समाज में अइसन न होखे के चाहीं .


’लहू के दो रंग’ से राजेश राज के आगमन – Anjoria\nअपना पहिलके फिलिम ’लहू के दो रंग’ से चरचा में आ गइल बाड़ें राजेश राज जे एह फिलिम से एक्शन हीरो के रुप में धमाकेदार इंट्री मरले बाड़न. पहिलके फिलिम में सुपरस्टार खेसारी लाल का सोझा सेकेन्ड लीड निगेटिव किरदार के कइला से राजेश के चरचा जोर पर बा. इनकर इमोशन पार्ट बहुते प्रभावशाली बा. राजेश पर फिलिमावल एगो इमोशनल साँग एतना प्रभावशाली रहल कि शूटिंग करत घरी पूरा यूनिट के आँख छलछला गइल.\nफिलिम छठ का मौका पर रिलीज होखे वाला बा.


नरेंद्र मोदी अवुरी नीतीश कुमार के मदद से राहुल गांधी बहुत तेज़ी से आगे बढ़तारे\nराहुल गांधी के छवि चमकावे में नरेंद्र मोदी अवुरी नीतीश कुमार के प्रमुख भूमिका बा।\nराहुल गांधी अवुरी कांग्रेस के दशा-दिशा बदले में देश के दु नेता के बहुत बड़ हाथ बा। एक नेता राहुल के नाम प विपक्ष के सहमत होखे बदे मजबूर क देले, त दुसरका नेता लगातार राहुल गांधी के कद में बढ़ोतरी करतारे।\nकहल जाला कि राजनीति में दुश्मन के नाम ना लिहल सबसे बड़ हथियार होखेला। दुश्मन के जाने-अनजाने में भी मदद ना करे के चाही। लेकिन आज के राजनीतिक महाभारत में बिहार के मुख्यमंत्री नीतीश कुमार अवुरी देश के प्रधानमंत्री नरेंद्र मोदी ए सबक के भूला गइल बाड़े।\nनीतीश कुमार जहां 'एक बेर' राहुल गांधी के मदद कईले त नरेंद्र मोदी अवुरी उनुकर पार्टी लगातार मदद करतिया। कुछ समय पहिले तक 'नकारा छवि' वाला राहुल आज नरेंद्र मोदी के खिलाफ खाड़ा होखे लागल बाड़े, विपक्ष के बहुत नेता अब सार्वजनिक मंच से राहुल के गुणगान शुरू क देले बाड़े। एगो सत्ताधारी दल तक राहुल गांधी के गुणगान करता।\nएक साल पहिले तक कहल जाता रहे कि अगिला लोकसभा चुनाव में नरेंद्र मोदी के केहु से मुक़ाबला नईखे। पछिला लोकसभा चुनाव से पहिले, 2013 में नरेंद्र मोदी के खिलाफ मोर्चा खोलत भाजपा संगे गठबंधन तूरे वाला नीतीश से विपक्ष के कुछ आस जरूर रहे। उनुका संगे सबकुछ रहे जवन कि विपक्ष चाहत रहे - कामकाज, अनुभव अवुरी लगातार जीते के रिकॉर्ड।\nकुल मिलाके विपक्ष के अधिकांश दल जहां राहुल गांधी से किनारा करत रहले उहें ए दौड़ में लगातार आगे बढ़त नीतीश कुमार जुलाई 2017 के अंतिम सप्ताह में अचानक महागठबंधन छोड़े के फैसला कईले आ मुख्यमंत्री पद से इस्तीफा दे देले।\nनीतीश अपना एक फैसला से प्रधानमंत्री पद के दावेदारी छोड़ देले। विपक्ष के लगे अब सिर्फ राहुल के नाम रह गइल। विपक्ष अभियो नाम लेवे से त परहेज करत रहे, लेकिन अब ओकरा लगे राहुल में नेता खोजला के अलावे दोसर रास्ता ना रहे।\nएही बीच गुजरात के विधानसभा चुनाव आ गईल। अधिकांश लोग के विचार रहे कि इ चुनाव त देखावा मात्र बा। मोदी अवुरी अमित शाह के गुजरात में केहु चुनौती देवे वाला नईखे। ऐने नीतीश कुमार के एनडीए में शामिल भईला के बाद राहुल भी बदलत रहले।\nराजनीति के पार्ट टाइम काम समझेवाला राहुल अब जादे मुखर होखत रहले अवुरी एकर असर गुजरात चुनाव में साफ देखाई देलस। बेशक चुनाव में भाजपा के जीत भईल लेकिन कांग्रेस से एतना बरियार टक्कर मिले के संभावना केहु के ना रहे। ए चुनाव के नतीजा अयीसन रहे कि भाजपा ए जीत के उत्सव मनावे में भी संकोच करत देखाई देलस।\nए सभ के संगे राहुल में नेता के तलाश करत लोग अब उनुका बयान प ध्यान देवे लगले अवुरी राहुल के बयान में 'प्लान' देखे लगले। एही बीच राहुल गांधी कांग्रेस के अध्यक्ष बनले अवुरी राजस्थान के उपचुनाव में कांग्रेस जोरदार प्रदर्शन करत भाजपा के चारो खाने चीत क देलस।\nगुजरात अवुरी राजस्थान के नतीजा से कांग्रेस अवुरी राहुल के कद में कुछ प्रतिशत के बढ़ोतरी भईल। ए सभसे बेचैन भाजपा 'मोदी लहर' के बचावे अवुरी राहुल के रोके खाती तैयारी शुरू कईलस। ए लड़ाई के मोर्चा खुद प्रधानमंत्री नरेंद्र मोदी के हाथ में आईल। एहिजे गड़बड़ हो गईल।\nआज के दौर में मीडिया के एगो बड़ हिस्सा खुलेआम भाजपाई अवुरी मोदी समर्थक जईसन व्यवहार करता, एहसे मोदी जब-जब राहुल गांधी चाहे कांग्रेस के नाम लेवेले, त मीडिया ओकरा के बढ़ा-चढ़ा के देखावेला।\nराजनीति में चुनावी मार्केटिंग करेवाला लोग के लागता कि मोदी अवुरी भाजपा के बरियार गलती हो गईल। लोग कहतारे कि 'कांग्रेस मुक्त भारत' के इरादा संगे आगे बढ़त मोदी अपना हमला से कांग्रेस अवुरी राहुल गांधी के जनता के दिमाग में जगह देवे लागल बाड़े।\nपरेशानी बा कि केहु जब-जब अपना विरोधी के सवाल के जवाब देवेला, ओकरा खिलाफ बयानबाजी करेला, त लोग इहो जानल चाहेले कि सवाल का रहे?\nजब-जब भाजपा अवुरी मोदी कांग्रेस अवुरी राहुल गांधी प हमला करीहे, तब-तब कांग्रेस के पक्ष जाने खाती मीडिया कांग्रेस लगे जाई अवुरी ओकरा के देखाई। ए हालत में जरूरी नईखे कि जनता सत्ताधारी दल के बात के पूरा तरीका से सच मान लेवे अवुरी विपक्ष के बात के पूरा तरीका से नकार देवे।\nभाजपा के बाकी नेता कहेले अवुरी लगातार कहतारे कि कांग्रेस खतम हो गईल बिया, लेकिन रोज कांग्रेस के खिलाफ रोज प्रेस कॉन्फ्रेंस करेले। अब जबकि पंजाब नेशनल बैंक घोटाला में सरकार घेरा गईल बिया त भाजपा के चार से पांच नेता कांग्रेस के सवाल के जवाब देवे में लागल रहतारे।\nभाई साहब, आपके मुताबिक जवन पार्टी खतम हो गईल बिया, ओकरा से डर काहें लागता? जदी डर नईखे लागत त ओकरा के एतना जादे महत्व काहें देतानी?\nकरीब एक साल पहिले तक मीडिया कवरेज खाती तरसत कांग्रेस अवुरी राहुल गांधी के मोदी अवुरी भाजपा के चलते अब बहुत जगह मिले लागल बा। हालत लगभग ओईसने बा, जब सोनिया गांधी अपना एगो रैली में मुख्यमंत्री नरेंद्र मोदी के नाम लेके उनुका के अचानक केंद्रीय राजनीति में लेआ देली।\nकुछ दिन पहिले आईल इंडिया टूड़े के एगो सर्वे के मुताबिक मोदी अभियो देश के सबसे बड़ 'राजनीतिक ब्रांड' बाड़े अवुरी राहुल गांधी से उ बहुत आगे बाड़े। इहे सर्वे बतावता कि मोदी के लोकप्रियता में जहां 10 पॉइंट के गिरावट आईल बा, उहें राहुल के लोकप्रियता 10 पॉइंट बढ़ गईल बा। दुनो लोग के बीच के दूरी बहुत बा, लेकिन इ बदलाव सिर्फ6महीना में भईल।\nराहुल के स्थिति में आवत ए बदलाव के सबसे कारण नरेंद्र मोदी बाड़े। भाजपा जनातिया कि जदी ओकर समर्थक अवुरी मतदाता टूटिहे त उ कवनो क्षेत्रीय दल के मुक़ाबले कांग्रेस के जादे पसंद करीहे। भाजपा अपना एही सोच के संगे लगातार अपना मतदाता के कांग्रेस के खिलाफ भड़कावे में लागल बिया।\nभाजपाई रणनीति के समझ राखे वाला लोग के विचार बा कि पार्टी अब नाया मतदाता के अपना से जोड़े के बदला, 2014 के मतदाता के अपना संगे कायम राखे प ध्यान देतिया।\nएही रणनीति के तहत बजट सत्र में राष्ट्रपति के अभिभाषण प धन्यवाद प्रस्ताव के दौरान प्रधानमंत्री7फरवरी के संसद के दुनो सदन में कांग्रेस प बहुत तेजी से बहुत तीखा हमला कईले। बजट सत्र के दौरान भईल ए हमला में प्रधानमंत्री कांग्रेस के मुद्दा बना देले, हालांकि विषय केंद्रीय बजट अवुरी राष्ट्रपति के अभिभाषण रहे।\nइ सब कुछ अचानक ना भईल रहे। मोदी जी बहुत तैयारी के संगे संसद पहुंचल रहले अवुरी कांग्रेस के कठघरा में खाड़ा करे के प्रयास रहे। मोदी जी के ए हमला से अगिला दु-तीन दिन तक कांग्रेस के कवरेज मिलल।\nअब जबकि साल भर के भीतरी लोकसभा चुनाव होखे वाला बा त सरकार प अपना चुनावी वादा के हिसाब देवे के दबाव बा। सवाल सरकार के कामकाज अवुरी चुनावी वादा के बा एहसे मोदी-शाह के जोड़ी के प्रयास बा कि जनता के मन में वर्तमान स्थिति खाती कांग्रेस ज़िम्मेवार बन जाए।\nए कोशिश में भाजपा के बोली बहुत कर्कश अवुरी कठोर भईल जाता। बहुत बेर त शालीनता के बांध तक टूट जाता। एही सभके बीच कुछ महीना में कर्नाटक में विधानसभा के चुनाव होखेवाला बा। तय बा कि मोदी अवुरी भाजपा के बोली ए चुनाव में कांग्रेस अवुरी राहुल गांधी के खिलाफ अवुरी कडक आ कर्कश होई।\nअब भाजपा के लगे राह नईखे। आज जदी भाजपा चाहे मोदी अपना बोली के नरम करतारे त कांग्रेस एकरा के आपन जीत बताई। अगिला लोकसभा चुनाव भाजपा से जादे नरेंद्र मोदी खाती महत्व राखता। अभी के माहौल में लगभग तय बा कि भाजपा सबसे बड़ पार्टी होई, अयीसना में भाजपा जदी बहुमत से चूक जाए त एकरा खाती पार्टी अवुरी एकरा नेता के बोली ज़िम्मेवार होई।\nFirst Update: 23 February, 2018 03:35 PM


टाईगर के दहाड़ अब यूपी में – Anjoria\nसिनेमा भोजपुरी के स्टार प्रवेशलाल यादव के फिलिम ‘टाईगर’ पिछला शुक के यू०पी० में रिलीज भइल त वाराणसी आ गोरखपुर में रिकार्ड ओपनिंग लिहलसि. एह फिलिम में प्रवेश के शानदार एक्शन स्टंटस् दर्शकन के बहुते पसंद आवत बा. निरहुआ इंटरटेनमेंट प्रा०लि० के बैनर तर बनल एह फिलिम में प्रवेश के जोड़ी शुभी शर्मा संगे जमल बा. साथही मनोज टाईगर, तेज सिंह, समर्थ चर्तुवेदी आ अवधेशो मिश्रा के भूमिका मजगर बाड़ी सँ.\nबतावे जोग बा कि ‘टाईगर’ बिहार में पहिलही सफलता के झंडा गाड़ चुकल बावे.


आडवाणी खातिर सती हो गइल जदयू, कहले लालू प्रसाद – Anjoria\nजून 16, 2013 आडवाणी, जदयू, नीतीश, भाजपा, मोदी\nलालू प्रसाद कबो कबो अनजाने में सही चोट कर जालें. पिछला दिने जब नीतीश कुमार के जदयू भाजपा से आपन गठबन्हन तूड़े ला बेचैन हो गइल त लालू प्रसाद के बयान आइल कि जदयू आडवाणी खातिर सती हो जाए के तइयार बा. आ साचहु उहे भइबो कइल. अब भाजपा के नुकसान चहूंपावे वाला आदमी के लालु आलोचना करसु इहो राजनीतिए ह. चूंकि बात सती होखे से चलल त कहल जा सकेला कि अब एके औरत के दू गो भतार हो जइहें. भाजपा से अलगा होके नीतीश चहीहें कि अल्पसंख्यक वोट पर उनुकर दोकानदारी चले जब कि लालू कबो ना बरदाश्त कर पइहें उनुका माई गठबन्हन के केहू छेड़े के कोशिश करो. बाकिर राजद जदयू के एह झगड़ा पर तनी बाद में. आईं पहिले देखल जाव कि लालू सती होखें के कहलें त का देख सोच के?\nढेर दिन ना भइल जब भाजपा अपना कार्यकारिणी में गुजरात के मुख्यमंत्री नरेन्द्र मोदी के आपन चुनावी प्रचार के कमान सँउप दिहलसि त जदयू एक सुर से इहे कहलसि कि ई पार्टी के अन्दरुनी फैसला हऽ आ एकरा से जदयू के कुछ लेना देना नइखे. अगिला दिने भाजपा के महानेता, भीष्मपितामह, मार्गदर्शक, संस्थापक, अभिभावक आ पता ना जाने का का लालकृष्ण आडवाणी भाजपा में सगरी पद से इस्तीफा दे दिहलन, दू गो चीझु छोड़ के. भाजपा के प्राथमिक सदस्यता आ एनडीए के अध्यक्ष पद से. कुछ इशारा त एहिसे मिलल. उनुकर असल मकसद रहल कि एनडीए अध्यक्ष पद पर रहते आपन गोटी बइठावे के कवनो जुगत जुगाड़ लगावत रहीहें. बाकिर तीस घंटा भितरे पता लाग गइल कि उनुका रुसला के ऊ असर नइखे होखत जवन होखे के सपना देखले रहुवन. आ ऊ कहल जाला नू कि आदमी के भूख लागी अपने से खाई बकरी के भूख लागी लकड़ी चबाई. से एगो बहाना मिलल आ ऊ तुरते मान गइलन. एकतीस घंटा का भीतर सगरी विरोध हवा हो गइल आ ऊ आपन इस्तीफा वापिस ले लिहलन. बाकिर एकरा बादो ऊ आपन इशारा दिहला से चूकलन ना. सामने ना अइलन. ना कवनो बयान दिहलन, ना बतवलन कि काहे इस्तीफा दिहले रहलें आ कइसे मान गइलें. जवन कहल सुनल से दोसरे तिसर लोग.\nबाकिर राजनीति के धुरंधर खिलाड़ी अतना जल्दी हार मान जाव से कइसे हो सकेला. जदयू नेता शरद यादव से उनकर पटरी ठीक ठाक बइठेला. नरेन्द्र मोदी के राह में छीटात हर काँट कूस के नीतीश के भरपूर समर्थन मिलही के रहे. पकिया तौर पर त उहे बता सकेला जे एह चडाल चौकड़ी में शामिल होखे. बाकिर बाहर वाला त बस अंदाजे लगा सकेलें. से जब भीष्मपितामह के शरशय्या पर पड़लो से कवनो फायदा होत ना लउकल त जदयू अलग खेल शुरू कर दिहलसि. सवाल उठा दिहलसि कि मोदी के चुनाव प्रचार कमान सँउपला का बाद राजनाथ सिंह जवन कहलें आ भाजपा के बाकी लोग जे कहत बा तवना के मतलब साफ बा कि भाजपा मोदी के आपन उम्मीदवार बनाए के तय कर लिहले बिया आ ई बात जदयू बरदाश्त ना कर सके. दू दिन पहिले ले जवन बात भाजपा के आंतरिक मामिला रहुवे तवन अचके में जदयू के जीवन मरण के सवाल बन गइल. जिद्द ठान लिहलें नीतीश कि मोदी के प्रधानमंत्री पद के उम्मीदवार ना बनावे के बात भाजपा खुले आम कहे तबहिए ऊ मनीहें. आ भीष्मोपितामह के इच्छा पूरा हो जाई.\nबाकिर नीतीशो से उहे गलती हो गइल जवन भीष्मपितामह से हो गइल रहे. शतरंज के खेल में एक चाल उलुटा पड़ जाव त फेर बाकी चाल सम्हारल मुश्किल हो जाला अगर सामने वाला खिलाड़ी हर चाल के काट जानत होखे. एह जदयू भाजपा विवाद में शेरो शायरी खुबे चलल से हमहु एगो गीत के मुखड़ा इस्तेमाल करे से अपना के रोक नइखीं पावत. “मैं ये सोचकर तेरे दर से चला था कि तू रोक लेगी मना लेगी मुझको.” आ इहे सोचलका गलत रहुवे. जब बुढ़ऊ के दाल ना गलल त तोहरा के के पूछत बा. बड़ बड़ भूत कदम तर रोवसु मुआ माँगे पुआ. आ जब नीतीश देख लिहलन कि “मगर तुमने रोका ना वापिस बुलाया, ना आवाज ही दी. मैं आहिस्ता आहिस्ता बढ़ता ही आया. यहाँ तक कि तुझसे जुदा हो गया मैं.” अब मोदी विरोधी मीडिया आ राजनीतिक गोल एक सुर से कहल शुरू कर दिहले बावे कि मोदी के महत्व मिलते भाजपा के गिरल शुरू हो गइल बा. हालांकि जवन कुछ भइल तवन भाजपा के फायदा के बात बन गइल. आडवाणी के रुसल मानल एक फायदा दिहलसि कि उनुकर गोलबंदी टूटे लागल. तब एके बहाना बाचल रहुवे एनडीए बचावे के. अब उहो बहाना कामे नइखे आवे वाला आ मोदी विरोध के अब कवनो दोसर मुद्दा बाँचल नइखे. गुजरात दंगा के काठ के हँड़िया अतना बेर चढ़ चुकल बा कि अब ओकर कवनो असर नइखे पड़े वाला. नरेन्द्र मोदी के समर्थन में भाजपा कैडर का साथे नवहियन के पूरा जमात खड़ा बा. हिन्दुस्तान में पहिला बेर देखे के मिलल बा कि कवनो नेता के जनता का दबाव का चलते सामने ले आवे के पड़ल कवनो पार्टी के. मोदी के अगुआ बनावे के फैसला भाजपा के उपर के जमात ना लिहलसि ओकरा त नीचे से आवत दबाव का चलते वइसन करे के पड़ल. अब देश के जनता के सोझा फेर एक बेर नया तरीका से सोचे समुझे के मौका मिलल बा. गठबन्हन के राजनीति के अनदेखी करत पहिला बेर कवनो दल अकेले अपना बल पर बहुमत ले आवे के सपना देखल शुरू कर दिहले बा. जानत बा कि अगर मजबूत बन के उभरल त बाकी जोगाड़ अपने आप जुट जाई आ कमजोर पड़ गइल त केहु पूछे वाला ना भेटाई. से भाजपा के एह सोच के बधाई देबे के चाहीं कि ऊ पहिले अपना के मजबूत बनावे के तय कइलसि. देश के नेतृत्व करे के दावा करे वाला गोल में अतना बेंवत त होखहीं के चाही.


महुआ टीवी पर नया सीरियल स से सरसती – Anjoria\nअपना कलाकार खोज अभियान में चुनल कलाकारन के लेके भोजपुरी टीवी चैनल एगो नया सीरियल “स से सरसती” के शुरुआत छह जून से करे जा रहल बा जवना के प्रसारण सोमार से शुक ले रोजाना रात साढ़े आठ बजे से कइल जाई. एह सीरियल के कहानी यूपी के एगो काल्पनिक गाँव बबुआपुर के रहे वाली एगो औरत सरसती पर बा जेकर मरद ओकरा के छोड़ के मुंबई चलि जात बा आ एने ऊ औरत गरीबी, दुर्भाग्य, आ करजा का बोझ से लदा जात बिया. एह मुसीबत से निपटे खातिर आखिरकार ऊ एगो फैसला लेत बिया जवन औरत के ताकत आ ओकरा जीत के प्रतीक बा.\n“स से सरसती” के टाइटिल भुमिका निबहले बाड़ी पटना के अमर ज्योति. बाकी प्रमुख कलाकारन में दीपू सिंह, बेबी काजल, अविनाश दुबे, दर्पण श्रीवास्तव शामिल बाड़े. ई सगरी कलाकार महुआ के कलाकार खोज अभियान में से चुनल गइल बाड़े. एह लोग का अलावे नीलिमा सिंह, रिदिमा तिवारी, आ अक्षिता अरोड़ा के भूमिको जबरदस्त बा.\nएह धारावाहिक के निर्माण ओसियन मल्टी विजन कइले बा आ निर्देंशन हवे तलत जानी के. महुआ टीवी के प्रोग्रामिंग हेड कमलेश कुंती सिंह आ वरिष्ठ कार्यकारी निर्मात्री विनिता उपाध्याय के कहना बा कि धारावाहिक दर्शकन के बहुते पसन्द आई आ एकरा में ओह लोग के आपन कहानी झलकी.\nPrevious Post: नेतवन के भरोसा ना कइल जा सके\nNext Post: भोजपुरी सिनेमा के अवार्ड समारोह


भुनेसर भाई के ठेकुआ - भोजपुरी साहित्य सरिता\nबेगर बात के बात\nबड़ा-बड़ा फेरा बा\n'भारत माता का भाल के बिंदी हमार ह ई राजभाषा हिंदी'\nविवाह गीत-लोकमन की आकांक्षा अवरी आशंका\nभोजपुरी ई पत्रिका | ISSN: 2582-1342\nभुनेसर भाई के ठेकुआ\nजिउतिया आवे से महिना भर पहिले से ठेकुआ के नाम जपत बाड़े भुनेसर भाई. काल जिउतिया त बित गईल लेकिन सोमेशर भौजाई एके ठेकुआ माने कि खाली ओठंधन से ही भेंट होखे देले बाड़ी भुनेसर भाई के. बाकी ढ़ेरे मनी ठेकुआ बना के सिकहर पर धर देले बाड़ी कि भोरे जेतना मन करी, खा लेम.\nभुनेसर भाई के रात कटले नईखे कटात कि कब भोर होखे आ ठेकुआ के भोज कईल जाव. उ आँख खोलत बाड़े तबो भा बंद करत बाड़े तबो आँखीं के सामने ठेकुए लउकत बा. हमरा लागत बा कि दूई चार साल बीतला के बाद भोर के चार बजल रहे ओह दिन. मुर्गा बांग ना देले रहे लेकिन भुनेसर भाई के संतोष जवाब दे गईल रहे. ना हाथ धोवले ना मुँह आ पहुच गईले चुहानी में. सिकहर पर हाथ ड़ालत बाड़े त का, बरगुना तs खाली बा. एको ठेकुआ के आता पाता नईखे. भुनेसर भाई के त दूनो जहान हिल गईल.\nदूनो हाथ से माथा पकड़ले, धमाक से जमीन पर बईठ गईले. हमार धन प ड़कईती. आज जे चोर भेटा गईल न त दूनो हाथ आ गोड़ फरिके फरिके कईले बिना ना छोड़ेम. तब ले जमीन में कुछ खुरू खुरू लेखा बुझाईल. सारा खिसा एक मिनट में बुझ गईले भुनेसर भाई. ले अईले कुदारी आ कोड़ देले चूहानी. तेरह में से जोड़ जाड़ के कुल एगारह गो ठेकुआ बरामद क ले ले आ पानी से धो के बईठ गईले जिमे.\nजब सोमेशर भौजाई उठली त चूहानी हर बैल से जोतल देख कपार पीट ले ली. अगिला दुआरी प भुनेसर भाई माटी में लेटाईल पोटाईल ठेकुआ पावत रहले त पूछ देली ई का कईनी भुनेसर बबुआ. हँसत बाड़े भुनेसर भाई. “मजाल बा केहू के, जे भुनेसर के ठेकुआ ले के भाग जाई.” आ देखते देखत कुलि ठेकुआ पा गईले भुनेसर भाई. ई दोसर बात बा कि आगिला दस पनरह दिन दवाई बीरो चलल. लेकिन आजो कहे से मानत नईखन कि “मजाल बा केहू के, जे भुनेसर के ठेकुआ ले के भाग जाई.”\n✍–” विशाल नारायण ”\nलघुकथाभोजपुरी लघुकथा, लघुकथा\nसजन धीरे- धीरे……..\nबेटी के भाग\nबरहवीं क रेजल्ट आवे वाला ह किसना सुबेरेवै से भीतर-बाहर करत बा,खन मे कक्का केहन त...\nमाटी क जाँता\nकातिक पुन्वासी क दिन सबेरवै से साफ सफाई मे लगल रहली।छुट्टी क दिन रहेला त अउर...\nबिआह-समंध बड़ी टुनकाह चीझ ह जी! सुरुए से सइ-सइ बीपत। कबो नाइ मँझधार में नापता हो...


भोजपुर की लैला… दक्खिन के छैला.. – Anjoria\nभोजपुरी इंडस्ट्री में झंडा फहरवला का बाद सुप्रेरना सिंह के विजय रथ अब तेलगु फिलिमन में आपन विजय पताका फहरावत बा. वइसे तेलगु फिलिमन से सुप्रेरना के नाता बहुते पुरान ह. काशीपत्तनम आ नचाअलाद जइसन कामयाब फिलिमन से सुप्रेरना दक्खिन भारत में अपना प्रशंसकन के एगो बड़हन जमात बना लिहले बाड़ी. बहरहाल ‘नत्तिलोकपल्लू’नाम के एह तेलगु फिल्म में सुप्रेरना के जोड़ीदार होखीहें दक्खिन के सुपरस्टार भरत, जे एगो नामी राजनीतिक परिवारो से ताल्लुक राखेले.\nएह रोमांटिक फिल्म में सुप्रेरना एगो बदमिजाज रईसजादी के रोल में बाड़ी जबकि भरत एगो गरीब आशिक बनल बाड़न जे अपना महबूबा के पावे खातिर अनेके मुसीबत झेलत बा. एह फिल्म में एह जोड़ी के मिजाज आ गेटअप देख के हूर के मिलल लंगूर वाला कहावत चरितार्थ होखत लउकी.\nअब संगीत निर्देशनो करीहें पवन सिंह


बखरा बखोरल (बतकुच्चन 173) – Anjoria\nबखरा बखोरल (बतकुच्चन 173)\nआजु बतकुच्चन लिखे बइठल बानी त खबर में बाँट-बखरा के चरचा गरम बा आ हम सोचत बानी कि बाँट-बखरा कि बाट-बखरा. बखरा के चरचा का पहिले बाट आ बाँट के चरचा क लिहल जरूरी लागत बा. बखरा कई तरह से हो सकेला आ बाँट के आ बाट से तउल के ओही में से दू गो बा. बोटी काट के बोटी-बखरा त कपड़ा फाड़ के फाड़-बखरा.\nबाकिर होखे के त ई चाहीं कि बखरा का बावजूद जवना चीझु के बखरा कइल जात होखे उ बात भा चीझु सही सलामत रहि जाव. हर खेत जायदाद में बखरा लागत गइल आ जमीन के टुकड़ा प टुकड़ा होखत गइल. घर में दीवाल खिंचात गइली सँ आजु देखब त कई गो चरतल्ला पँचतल्ला मकान मिल जाई जवना के रूख बमुश्किल चार से पाँच फीट का बीच होखी. बाकिर केहू समझदारी देखावे के तइयार ना होला कि घर के घर लायक रहे दिहल जाव, खेत के जोते लायक आ पार्टी के जीते लायक.\nबखरा हिस्सा के कहल जाला आ बखरी छोट झोपड़ी-पलानी के. एही तरह एगो बखार होला बधार से मिलत जुलत. बधार पर जानवर बन्हाले सँ आ बखार प अनाज भा खेती के उपज. अब बखोरल के संबंध केकरा से कहल जाव? बखोरल ना त बखार से, ना बखरा से, ना बखरी से, कवनो से जुड़ल ना रहल. ई त केहू के नोचल के कहल जाला. हालांकि सोचीं त बखोरल के संबंध बखार आ बखरा दुनू से निकालल जा सकेला. बखार में धइल उपज के हबर-हबर हपटल बखोरले जस होला. अपना ओर अधिका से अधिका बटोर लेबे का फेर में. आजु राजनीतिक गोलो एही बखोरे में लागल बाड़े. उनका एह कर कवनो भान नइखे कि उनुका बखरा में कतना आवे के चाहीं उ त बस बखोर लिहल चाहत बाड़न अधिका से अधिका. एह में बखारे बिला-बरबाद हो जाव एकर चिन्ता दुनू तरफ में से कवनो तरफ नइखे.\nबखरा पर कइगो कहाउतो बाड़ी सँ. जइसे कि पोखरा में मछरी नव नव कुटी बखरा. भा, अनकर धन पाईं त सौ मन तउलाईं. जानत भा सभे के दीवार में से ईंटा खसकला भर के देर होला. एक ईंट खसकल कि दीवार जल्दिए भहराए का कगार पर आ जाला. पहिले के संयुक्त परिवार एही तरह खप-बिला गइली सँ. आजु परिवार टूटत-टूटत मरदे-मेहरारू ले सिमट के रहि गइल बा आ ओहिजो चैन नइखे. रोजे किचकिच लागल रहेला आ केहू छोड़ावहू वाला ना रहि जाव. परिवार रहत रहे त दुखम-सुखम एक दोसरा से निबाह लिहल जात रहे. अब के केकरा से निबाही. सभका अपने चिन्ता बा कि हमरा एतना चाहीं आ हम ले के रहब. परिणाम चाहे जवन होखो. घर-परिवार-समाज-देश-राजनीतिक गोल सगरो इहे मारामारी लागल बा. हमरा ईहाँ अइबऽ त का का ले अइबऽ तोहरा ईहाँ आएब त का का खियइबऽ? आ एगो अउर लठमार कहाउतो याद आवत बा कि पूछ कि गठरिया तोर कि मोर? अगर कहलसि कि गठरिया तोर त ठीक आ कहलसि कि गठरिया मोर त पहिले कपरवा फोड़ फेर गठरिया छोड़.\nसे एह बाँट-बखरा के का कहल जाव – कुकुरबझाँव कि कपरफोड़उवल? जबाब रउरे बताई, हम त आपन कपार बचावत चल दिहनी.\nPrevious Post: टटको में टटका खबर : 13 अक्टूबर 2014, सोमार\nNext Post: टटको में टटका खबर : 14 अक्टूबर 2014, मंगल


रवि सिंह जी के लिखल आपन पहचान | जोगीरा\nHome भोजपुरी साहित्य भोजपुरी कथा-कहानी रवि सिंह जी के लिखल आपन पहचान\nसारिका बचपन से ही कुशाग्र बुद्धि के रहली। पढ़ाई लिखाई के संगे ही खेल कूद में भी अव्वल रहली।उनकर पढ़ाई लिखाई के रुचि देखी के माई-बाप तंगी रहला के बावजूद उनका पढ़ाई लिखाई से कवनो कोताही ना बरते। सारिका भी माई बाबूजी के मेहनत के पाई के मरम बुझस आ खूब मन लगा के पढस।सुरु से ही बाबूजी के इच्छा रहे कि “हमार बेटी पढ़ लिख के आपन पहचान अपने बनाओ लोग खाली ओकरा हमार बेटी, केहू के मेहर आ केहू के पतोह एह से ना\nजानो”।बेटी के पढ़ाई के प्रति तल्लीनता देख के उनकर मन खुश हो जाओ दिनभर के थकान बेटी के मुसकान देख के ओरा जाओ।\nदिन बीतत गईल आ सारिका के बी.ए हो गइल रहे आ अब उनकर वकालत खातिर एडमिशन भी हो गईल रहे।आपना मेहनत आ लगन से उ वकालत के पढ़ाई पूरा क लिहली आ\nशहर के एगो लीगल फर्म में काम भी करे लगली। उनका काम से सब केहू बहुते खुश रहे। बाबूजी के भी गर्व से छाती फूल जॉव आपन वकील बेटी के देख के आ फुलबो काहे ना करित उनकर\nछोट चुकि सारिका अब वकील नू हो गइल रहली।\nसमय बीतत गईल अब सारिका ला बियाह योग्य बर के तलाश होखे लागल रहे। सारिका के पढ़ाई के नाव चर्चा त गांव भर पसरल रहे।पंडिजी जल्दिये एगो निमन घर-बर के रिश्ता लेके\nअइनी।रिश्ता बड़ घर से आईल रहे ई सुन के सब केहू खुश हो गइल आखिर बेटी के माई-बाप खोजबो का करेला इहे नु की ओकरा बेटी के कबहुँ कवनो चीज के कमी ना होखो। सारिका के रिश्ता जहवाँ से आईल रहे उ गावँ के खूब नामचीन हस्ती ठाकुर बलवंत सिंह के घर रहे। ठाकुरजी आपन बेटा खातिर सारिका के हाथ मंगले रहनी।\nबातचीत आग़ा बढ़ल आ बियाह हो गईल।सारिका बियाह खातिर महीना दिन के छुट्टी ले लिहले रहली। ससुराल में हर सुख सुविधा रहे जेकर चाह लोग राखेला। सारिका भी ससुराल के प्यार-दुलार से बहुत खुश रहली। नया परिवार में महीना दिन कब बीत गईल पते ना चलल। साँझ खानी सारिका ससुरजी से कहली बाबूजी हमार आफिस के छुट्टी अब खत्म हो गईल आ बिहान से हम आफिस जाए चाहतानी। बाबूजी हंसते-हंसते कह दिहनी “तहरा कवनो चीज के कमी होता त बताव आ जाइ, ई आफिस- वाफिस गइला के कवनो जरूरत नईखे। अब इहे बाकी रह गईल बा कि पतोह के कमाई खाईं। हमनी जमींदार हईंसन हमनी के घर के बेटी-पतोह आफिस ना जाले काम करे”।\nससुरजी के ई बात सारिका पर बिजली बन के गिरल रहे।ई सुनते उनका आँखि से लोर रोकला से ना रोकाव बाकिर उ क भी का सकत रहली रोवाला के अलांवा उ रोवते आपना घर मेआ गईली। रोवत देख पतिदेव पूछे लगनी का भईल??? सारिका सब बता दिहली बाकिर पति के सोंच भी उहे रहे कि मेहरारू जात घर के चारदीवारी में ही ठीक बा,बनाव खा आ परिवार के ध्यान राख।\nरात भर सारिका सुत ना पवली इहे सब सोंचत रहली अब कईसे उ आपन पहचान बना पइहें?? बाबूजी के सपना कईसे पूरा होई?? उनका सामने बार बार बाबूजी के कहल उ बात ईयाद आवे “हमार बेटी के पहचान खाली केहू के बेटी, केहू के मेहर आ केहू के पतोह एतने ना रही लोग ओकरा के ओकरा काम से जानी”. आज सारिका के सामने दूर-दूर ले अंधार ही अंधार रहे कहीं कवनो उम्मीद के किरण ना रहे।\nसारिका दुनिया के रित से भी परिचित रहली अगर उ नइहर चल भी जईहे त लोग तरह-तरह के बात कही आ समाज मे रहल मुश्किल हो जाई उनका बाबूजी के। भोर होत हीं हवेली में शोर हो गईल छोटकी दुल्हिन कही चल गईली।पूरा हवेली खोजा गईल बाकी उनकर कवनो ठिकाना ना रहे जाये के पहिले उ एगो चिट्टी लिख के सिरहानी राख गईल रहली।सारिका के पति उ चिट्ठी ले जा के बाबूजी के हाथ मे दे दिहलें बाबूजी आपन चश्मा लगाके पढ़े लगनी चिट्ठी में लिखल रहे-\nआदरणीय बाबूजी (ससुरजी),\nहम ई घर आ परिवार हमेशा- हमेशा खातिर छोड़ के जातानि आ एकरा अलावा हमरा लगे कवनो रास्ता नईखे। महीना दिन में जवन प्यार-दुलार मिलल हम कहियो ना भुलाएम बाकिर मेहरारू जात खाली चूल्हा लिपे आ बर्तन धोवे खातिर बनल बा ई हमरा मंजूर नईखे। हम एगो नारी के संगे इंसान भी हईं आ नारी के जरूरत खाली साड़ी, कपड़ा, सोना, चांदी, पुआ-पकवान आ साज-श्रृंगार एतने पर खत्म ना होखेला।हम ऐ जिंदगी में कुछ क के नाम बनावल चाहतानी आ\n“जिंदगी खाली केहू के बेटी,केहू के मेहर आ केहू के पतोह “एतने पहचान के साथ नईखी जी सकत। हमार पहचान हमरा काम से होई एहि लागि माई-बाबूजी वकील बनावल लोग आ बड़ी मेहनत से हमरा के पढावल लोग।हमरा के खोजें के कोशिश मत करेम बिना बतवले जाए खातिर सब केहू से कर जोड़ के माफी।\nई पढ़ते ठाकुरजी के ठकुआ मार दिहलस आ उ ओहिजा थहिया के बइठ गईनी।\nपिछला लेखबढई-बढई खूँटा चीर खुँटवा में दालि बा, का खाईं का पीं, का लेके परदेश जाईं\nअगिला लेखदीपक तिवारी जी के लिखल भोजपुरी कविता मोकाम\nअभागन बनली सुहागन : अभियंता सौरभ कुमार


संघ के कार्यक्रम में अपना संबोधन के अंत वंदे मातरम से कइलें प्रणव मुखर्जी – टटका खबर\nनागपुर,7जून (वार्ता) राष्ट्रपति रहल प्रणव मुखर्जी संघ के प्रशिक्षण शिविर के समापन के मौका पर अपना संबोधन में सहिष्णुता, एकता आ विविधता के भारत के सबले बड़ पहचान बतावत कहलें कि हमनी के अइसन राष्ट्र बनावे के बा जहाँ केहू के डर ना लागे आ सभे एकजुट हो के अपना मातृभूमि भारत के तरक्की खातिर काम करे.\nप्रणव दा कहनी कि संविधान सभे के समान अधिकार दिहले बा आ हमनी के प्राचीन अउर गौरवशाली संस्कृतिओ हमनी के एके सूत में बन्हल रहे के शिक्षा दिहले बावे. महात्मा गांधी अहिंसा के सबले बडा हथियार बनवले रहलें आ कहले रहलें कि राष्ट्रवाद के आक्रामक ना होखे के चाहीं. पंडित नेहरूओ सबका के मिलके रहे आ आगे बढे के बात कहले रहलें.\nराष्ट्रपति रहल प्रणव दा कहलें कि भारत के राष्ट्रवाद में वैश्विकता के भावना हमेशा से रहल बा. हमनी का दुनिया के वसुधैव कुटुम्बकम के मंत्र दिहले बानी. हमनी के राष्ट्रवाद में पूरा दुनिया के सुख के कामना कइल गइल बा. भारत हमेशा एगो खुलल सोच वाला समाज रहल बा आ एकर प्रमाण हमनी के धर्मग्रंथ आ संस्कृति में मिलेला. एही चलते 5000 साल से केहू हमनी के एकता के तूड़ नइखे पवले.\nअपना संबोघन में भारतीयता, मातृभूमि, आ राष्ट्रभक्ति के कई बेर जिक्र कइला का बाद अपना संबोधन के अंत प्रणव दा वंदे मातरम कह के कइलन.\nTags: प्रणव मुखर्जी, वंदे मातरम


टटका खबर, बियफे, २३ फरवरी २०१२ | Anjoria's Weblog\nएगो व्यापारी के मर्सिडीज हड़पे का आरोप में बिहार सरकार के एगो ज्वांयट सेक्रेटरी के बेटा के गिरफ्तार कर लिहलसि पटना पुलिस. गाड़ी अधिकारी का सरकारी आवासे से बरामद कर लिहल गइल.\nविधानसभा में काल्हु पेश आर्थिक सर्वेक्षण रपट में कहल गइल बा कि राज्य के चहुमुँखी विकास भइल बा. सड़क के लम्बाई पहिले से दुगुना हो गइल बा. सब्जी उगावे में बिहार देश मे पहिला नंबर पर बा. आ राजकोषीय घाटा घटि के दू दशमलव चार तीन फीसदी हो गइल बा.\nकांग्रेस के प्रदेश अध्यक्ष महबूब अली कैसर सरकार के सर्वेक्षण रपट के मायाजाल बतवले बाड़े. कहलन कि एकरा में आँकड़ा के कालाबाजारी कइल गइल बा.\nपटना के कंकड़बाग में दू गो लड़िकन के मौत का बाद होखत प्रदर्शन से अँउजा के सिटी एस पी किम एगो अधेड़ औरत के झोंटा खींच खींच के पिटली आ एगो लड़िको के पिटाई करत देखावल गइल उनुका के टीवी चैनलन पर. बाद में विधानसभा में नीतीश एह घटना खातिर माफी माँगत कहलन कि ओह एस पी के काउन्सलिग करावल जाई. नया खून होखला का चलते किम अपना पर काबू ना राख पवली.\nराज्य का हर प्रखंड में बाईस मार्च से निशुल्क सरकारी एम्बुलेन्स सेवा देबे खातिर पाँच सौ एंबुलेंस उपलब्ध करावे जात बिया बिहार सरकार. एकरा खातिर टॉल फ्री नंबर १९११ पर फोन करे के पड़ी.\nबेतिया पुलिस आठ गो जालसाजन के गिरफ्तार कर लिहलस जवन पश्चिम बंगाल में सेंट्रल बैंक से लूटल ड्राफ्ट में जालसाजी करा के व्यापारियन के करोड़ो के चूना लगा दिहले बाड़े.\nकेन्द्रीय मंत्री श्रीप्रकाश जायसवाल एगो सवाल का जबाब में कहलन कि अगर कांग्रेस के बहुमत ना मिलल त राज्य में राष्ट्रपति शासन लगा दिहल जाई. उनुका एह बयान पर जब बितण्डा खड़ा हो गइल त अपना बयान के तूड़ मरोड़ के पेश करे के आरोप मीडिया पर लगावत श्रीप्रकाश कहलन कि ऊ त संवैधानिक नियम बतवले कि अगर कवनो पार्टी के बहुमत ना मिलल आ केहु सरकार बनावे के हालत में ना होई त राष्ट्रपति शासन लगावे के पड़ी.\nश्रीप्रकाश जायसवाल के बयान पर सपा बसपा भाजपा सगरी पार्टियन के कहना रहल कि कांग्रेस आपन हार तय मान लिहले बिया एही से अइसन बयान आइल बा.\nआजु राज्य के पाँचवा दौर के मतदान चालू बा आ पिछलका चार गौ दौर का तरह एहु दौर में बढ़िया मतदान होखत बा. अब बाकी दू दौर के मतदान अठाइस फरवरी आ तीन मार्च के होखे वाला. मत गिने के काम छह मार्च के होखी आ ओही दिने साँझ ले सगरी रिजल्ट मिल जाये के उमेद बा.\nआजमगढ़ के पवई इलाका में भरचकिया में एगो कोल्ड स्टोरेज में विस्फोट से तीन आदमी के मौत हो गइल बा. बतावल जात बा कि अमोनिया गैस के टंकी में विस्फोट से कोल्ड स्टोरेज के उपरी हिस्सा गिर गइल जवना से ओहिजा काम करत तीन गो मजदूरन के मौत हो गइल.\nजायज आमदनी से बेसी के संपत्ति राखे का आरोप में युपी के मंत्री नसीमुद्दीन आ उनुका परिवार वालन के जाँच सीबीआई से करावे के सिफारिश भेजले बाड़े लोकायुक्त. एह लोग पर आरोप बा कि ई लोग अकूत संपत्ति बिटोरले बा.\nबुध का दिने बसपा विधायक आ मंत्री रहल अंगद यादव के एगो पुरान मुकदमा में जेल भेज दिहल गइल. ऊ कई तारीख से अदालत में हाजिर ना होत रहले त उनुका के गरिफ्तार करवा के मँगवावल गइल रहे आ अदालत उनुका के न्यायायिक हिरासत में भेज दिहलसि.\nहाई कोर्ट का आदेश पर अब बलिये में गैंगस्टरो कोर्ट लागल करी. पहिले एहिजा से गैंगस्टर वाला मुकदमा आजमगढ़ आ बनारस भेजल जात रहुवे.\nबुध का दिने रसड़ा में बुलडोजर चला के रेलवे का जमीन पर बनल दूकानन के गिरा दिहल गइल.\nनकल खातिर बदनाम बलिया में फेर कई गो बदनाम स्कूलन के सेंटर बना दिहल गइल बा. एह क्रम में कुछ विद्यालय के केन्द्र ओह विद्यालय में पड़ गइल बा जवन ओकरा पर केस लड़त बावे. एह चलते परीक्षार्थियन के फजीहत होखल तय बा.\nमुख्तार गैंग के दू गो शूटर पंकज यादव आ शशिकांत गिरी के मंगल का दिने गिरफ्तार कइला का बाद बुध का दिने अदालत में पेश कइल गइल जहाँ से दुनु जे जेल भेज दिहल गइल.\nबनारस हिन्दू विश्वविद्यालय से एनेस्थेसिया में पीजी करत एगो डाक्टर अपने के बेहोशी के सूई लगा के खुदकुशी कर लिहलसि. कारण अबही पता नइखे चलल. डा॰ सुमित गर्ग हरियाणा निवासी रहुवे आ एहिजे से एमबीबीएस कइले रहुवे.\nरामलीला मैदान में बाबा रामदेव के समर्थकन पर भइल पुलिस लाठी चार्ज के घटना के लोकतांत्रिक अधिकारन पर हमला बतवलसि सुप्रीम कोर्ट बाकिर बाबा रामदेवो के लथड़ला बिना ना छोड़लसि. उनुको आचरण के आलोचना कइलसि कोर्ट.\nमुबंई हाई कोर्ट महाराष्ट्र कांग्रेस नेता कृपाशंकर सिंह आ उनुका परिवार के सगरी संपत्ति जब्त करे के आदेश दिहले बिया. एह लोगन पर भठियरपन से संपत्ति बिटोरे के आरोप बा.\nमिजोरम में ४७९ ग्राम परिषदन के चुनाव खातिर आजु वोट दिहल जा रहल बा.\nभारत के दू गो मछुआरन के गोली मारे वाला मुकदमा में इटली केरल पुलिस के अधिकार क्षेत्र पर सवाल उठावत मुकदमा खारिज करे के माँग अदालत में कइले बावे. दोसरा तरफ अदालत ओह याचिका के सकार लिहलसि जवना में मराइल मछूआरन खातिर एक करोर रुपिया के मुआविजा माँगल गइल बा.\nचेन्नई में पुलिस बैंक डकैती में शामिल एगो गिरोह के पांच गो सदस्यन के आजु सबेरे मुठभेड़ में मार गिरवलसि.\nदेश भर के ड्राइविंग लाइसेंस आ पंजीकरण प्रमाण पत्र के डिजिटलाइज करावत बिया केन्द्र सरकार जेहसे कि ई डॉटा आनलाइन उपलब्ध करा दिहल जाव आ फर्जी दस्तावेज के पहचान हो सके.\nअर्जेन्टीना में एगो ट्रेन दुर्घटना में ४९ लोग के मरइला के आ ६०० आदमी के घवाहिल होखे के खबर बा. पिछला चालीस साल में ई सबले बड़हन दुर्घटना ह अर्जेन्टिना के.\nमिस्र के राष्ट्रपति रहल होस्नी मुबारक पर चलत मुकदमा के फैसला दू जून के सुनावल जाई.\nकुरान के अपमान करे खातिर अमेरिका माफी मँगलसि. अफगानिस्तान के बगराम हवाई अड्डा पर अमेरिकी सैनिक एह धार्मिक ग्रन्थ के प्रतियन का साथ अनुचित सलूक कइले रहले.\nईरान आ परमाणु एजेन्सी का बीच के बातचीत विफल हो गइल जब ईरान एजेन्सी के टीम के अपना परमाणु प्रतिष्ठानन के दौरा करे के अनुमति ना दिहलसि.\nओबामा चाहत बाड़े कि अमेरिका के धनी लोग कम से कम तीस फीसदी इन्कम टैक्स देसु.\nदिल्ली में भइल देश भर के शिक्षामंत्रियन का बइठक में बिहार के शिक्षा मंत्री कहलन कि हर पहलू पर विचार कइला का बादे इंजीनियरिंग के एकल परीक्षा प्रणाली लागू कइल जाव. बइठक में तमिलनाडू छोड़ करीब हर राज्य एह प्रणाली से सहमत लउकल बाकिर कुछ लोग के सलाह रहे कि एकरा के साल २०१४ से लागू कईल जाव. एह पर कपिल सिब्बल के कहना रहल कि तब त ममिले लटकि जाई काहे कि तबले चुनाव आ जाई आ सगरी मामिला अगिला सरकार पर छोड़ देबे के पड़ी.\nबिहार के मैट्रिक परीक्षा का पहिला दिने नकल करे वाला दू सौ से अधिका परीक्षार्थियन के निष्कासित कर दिहल गइल. छपरा में उनतीस गो आ सिवान में सात गो परीक्षार्थी निकालल गइलन.नवादा में आठ गो वीक्षकन के गिरफ्तार कर लिहल गइल. परचा लीक होखे के खबर के बोर्ड अफवाह बतवलसि आ कहलसि कि कतहीं कवनो परचा लीक नइखे भइल.\nपूर्वांचल विश्वविद्यालय के स्नातक आ स्नातकोर परीक्षा खातिर आनलाइन भराइल फार्म से फोटो गायब हो गइल बा. कहल जात बा कि वायरस का चलते अइसन भइल. अब करीब दस हजार परीक्षार्थियन के एस एम एस भेज के फेर आपन फोटो अपलोड करे.\nकाल्हु मुंबई शेयर बाजार के सूचकांक में २८३ अंक के गिरावट दर्ज भइल. सोना चाँदी के दाम बढ़ गइल आ डॉलर रुपिया का मुकाबले मँहग हो गइल.\nभारत पुरूष हॉकी के ओलिम्पिक क्वालीफायर मैचन का फाइनल में चहुँप गइल बा. काल्हु भारत कनाडा के दू का मुकाबले तीन गोल से हरवलसि.\nमहिला हॉकी में दक्खिन अफ्रीका भारत के ५-२ से हरा दिहलसि. अब भारत के महिला टीम के फाइनल में चहुँपे खातिर आखिरी लीग मैच में इटली के हरावे होखी, मैच काल्हु शुक का दिने होखे वाला बा.\nआजु देश भर के सिनेमाघर बंद रहीहें सँ. सिनेमा मालिक टिकट पर सर्विस टैक्स लगावे के विरोध करत बाड़े.\nमुंबई के ताजमहल होटल के जापानी रेस्तराँ में बुध का दिने सैफ अली खान एगो व्यापारी के नाक तूड़ दिहले. ऊह व्यापारी के अपराध इहे रहल कि ऊ सैफ आ उनुका दोस्तन के धीरे धीरे बोले के कहलसि. सैफ आ उनुका दू गो साथियन का खिलाफ मुकदमा दर्ज हो गइल बा आ सैफ के गिरफ्तार कइला के बाद जमानत दे दिहल गइल बा. सैफ के कहना बा कि मारपीट के शुरूआत ऊ ना कइलन. ऊ त बस आपन बचाव करत रहले.


Know how his last night was on the death anniversary of Babu Veer Kunwar Singh Bhojpuri: बाबू कुंवर सिंह की पुण्यतिथि पर पढ़ीं कइसन रहे आखिरी रात! – News18 हिंदी\n26 अप्रैल 1858 के रात कुँवर सिंह के आखिरी रात रहे. तीन दिन पहिले 23 अप्रैल के 80 बरिस के एह घायल शेर के कटल हाथ पर कपड़ा बन्हाइल, ओकरा ऊपर से चमड़ा के पट्टा से ढ़ाल के बान्हल गइल, तिलक लगावल गइल. फेर त ई राजपूती तलवार अंगरेजन के गाजर-मूली के तरह काटल शुरू कइलस.\nLast Updated : April 26, 2021, 17:24 IST\nकुँवर सिंह- पुण्यतिथि विशेष: 26 अप्रैल 1858 के रात कुँवर सिंह के आखिरी रात रहे. तीन दिन पहिले 23 अप्रैल के 80 बरिस के एह घायल शेर के कटल हाथ पर कपड़ा बन्हाइल, ओकरा ऊपर से चमड़ा के पट्टा से ढ़ाल के बान्हल गइल, तिलक लगावल गइल. फेर त ई राजपूती तलवार अंगरेजन के गाजर-मूली के तरह काटल शुरू कइलस. ली ग्राण्ड के जान गइल आ बाकी बाँचल अंग्रेज सैनिक जान बचा के भगलन सन. जगदीशपुर आजाद हो गइल. यूनियन जैक के झंडा उतार के परमार वंश के भगवा पताका लहरावल गइल. लोग खुशी के मारे पागल रहे आ कुँवर सिंह भी. 23 तारीख के कुँवर बाबू के सबसे छोट भाई आ युद्ध में उनके सबसे मजबूत हाथ बनके तैनात रहल अमर सिंह के जगदीशपुर के जमींदारी सौंप दीहल गइल. अमर के बेटा रिपुभंजन के उत्तराधिकारी बनावल गइल. सभा समाप्त भइल. बाबू कुँवर सिंह महल के भीतरी गइलें त उनका कटल हाथ में होत असह्य दर्द के ध्यान आइल. अचानक उ लड़खड़इलें, भाई आ भतीजा उनके सम्हारल लोग आ ले जा के उनका बिछौना पर सुता दिहल लोग.\nविजय दिवस से मृत्यु दिवस के बीच एक-एक पल उ जिंदगी खातिर मौत से लड़त रहलें. जिनगी के बीतल पन्ना सिनेमा के रील के तरह पलटत रहलें. जब इंसान अपना जिनगी के सफर के अंतिम पड़ाव पर रहेला त ओकरा आपन हीत-मीत, मोखालिफ़, जानकार सभे इयाद आवेला. उनका आँखिन का सोझा उनकर बाबूजी साहबजादा सिंह, माई पंचरत्ना, पत्नी देवमूंगा, भाई अमर सिंह, साथी हरीकिशन सिंह, बंसुरिया बाबा, अंग्रेज अफसर विलियम टेलर, विन्सेंट आयर, डगलस आ ना जाने केतना लोग के तस्वीर नाचत रहे. ओही में सबसे तेजी से नाचत रहली धर्मन बाई.\nत ई धर्मन बाई के रहली आ कुँवर सिंह से इनकर का नाता रहे? धर्मन बाई आरा शहर के एगो नर्तकी रहली; बहादुर स्त्री, अप्सरा लेखां सुंदर, मध जइसन गला वाली, नृत्य अउरी गीत गवनई में मँझल, वीरांगना आ कीचड़ के बीच रहे वाली कमल. बहुत लोग कहेला कि उ त नाचे वाली रहली बाकिर उ लोग ई ना जानेला कि उ माटी के रक्षा खातिर कुँवर सिंह के स्वतंत्रता अभियान में शामिल हो गइली आ अपना शरीर पर गोली, तलवार, भाला के घाव लेहली बाकिर पीछे ना हटली. धर्मन बाई अपना बहिन करमन के साथे रहत रहली आ नाच गाना उनकर पेशा रहे. उनके प्रसिद्धि पूरा शाहाबाद क्षेत्र में फइलल रहे.\nउनके कुँवर सिंह से मुलाकात तब भइल जब एगो उत्सव में उ अपना बहिन के साथे प्रस्तुति देबे आइल रहली. उनके सुरीला कंठ से मार्मिक गीत अउरी भाव भरल नृत्य देखके बाबू साहेब काफी प्रभावित भइलें. बाबू साहब एगो कुशल शासक त रहबे कइलें, साथे गीत-संगीत के पारखी रहलें. कुँवर बाबू खुद गावे-बजावे में निपुण रहलें आ साल भर में फगुआ, चइता जइसन कवनो आयोजन ना छोड़ें जहां गीत-संगीत के उपासना होत होखे. उहाँ के नजर में हर एक कलाकार महादेव के रूप नटराज के उपासक रहे. एही से ओह कलाकार के कला के सराहना ईश्वर के उपासना से कम ना रहे. कुँवर बाबू धर्मन के एह प्रस्तुति खातिर खूबे बड़ाई कइलें. धर्मन कुँवर बाबू के बारे में सुनले रहली. आज उनका बात-विचार से बहुते प्रभावित भइली. इ दुनू जाना के पहिला मुलाकात रहे.\nएक बार धर्मन आ करमन जंगल में घूमे गइल रहे लोग. उहवें एगो अंग्रेज दुनू बहिन से छेड़खानी करे के कोशिश कइलस. भाग्य से ओही जंगल में कुँवर सिंह अपना दल बल के साथे शिकार खेले गइल रहलें. उ समय पर आके दुनू बहिन के सम्मान आ प्राणरक्षा कइलें जवन धर्मन के मन में कुँवर सिंह के बहादुरी के प्रति अनुराग जगा देहलस. एकरा बाद कुँवर सिंह से उनके एक दू मौका पर अउरी भेंट भइल. धर्मन के नृत्य देखे कई गो अंग्रेज अफसर आवsसन आ उनका सामने मदिरा के नशा में बहुत कुछ अइसन बक द सन जवना गुप्त जानकारी होखे. धर्मन एगो सहृदय देशभक्त नारी रहली. उनका अंदर भी भारतीय लोग पर हो रहल अंग्रेजन के अत्याचार खातिर खीस रहे. जब उ कुँवर सिंह से मिलली त एह आक्रोश के आग के हवा मिलल. धर्मन कुँवर के अंग्रेजन के अत्याचार आ ओकनी के प्रपंच के जानकारी देबे लगली. कुँवर सिंह शुरुए से बागी रहलें, आ अपना सीना में कंपनी सरकार खातिर गुस्सा दबवले रहलें. उ धर्मन के एह राष्ट्रभक्ति से बड़ा खुश भइलें.\nओह समय कुँवर क्रांतिकारी नेता आ जमींदारन के संपर्क में रहलें. सभे कंपनी सरकार के खदेड़े खातिर गोलबंदी करत रहे, योजना बनावत रहे, संसाधन जुटावत रहे. धर्मन धीरे-धीरे कुँवर के नजदीक होत गइली. कुँवर के आपन पारिवारिक जीवन बहुत उथल-पुथल अउरी नकारात्मकता से भरल रहे. कुँवर अक्सरहाँ एकांत में समय बितावे जितौरा जंगल के अपना शिकारगाह में आ जास. धर्मन सहृदय त रहबे कइली, जीवन दर्शन के बड़ा समझ रहे उनका. उहो अक्सरहा जितौरा चलि आवस. कुँवर बाबू के अंतरमन में बरिसन से लागल जाला साफ करे लागस. इंसान कई बार अपना उलझन के हल जानेला आ ओकरा से निकलहूँ के चाहेला बाकिर निकल ना पवेला. ओकरा एगो अकुंसी लगावे वाला के गरज होला जवन ओकरा माछी जइसन छटपटात मन के विचारन के मकड़जाल से बाँहि पकड़ के बाहर निकाले. धर्मन उहे अँकुसी रहली.\nधर्मन त बाते बात में कुँवर बाबू के प्रति अपना अनुराग के प्रकट कs देहले रहली बाकिर कबो बदले में बाबू साहब से कवनो मोह आ माया के इच्छा ना कइली. ई निःस्वार्थ प्रेम ही रहे कि कुँवर बाबू हमेशा धर्मन के साथ देहलें. उनसे कबो बियाह ना कइलें बाकिर उनके ओसहीं सम्मान देहलें जइसे उ अपना परिवार के देत रहलें. कुँवर बाबू साहेब के चरित्र के ई बड़प्पन रहे कि सगरो समाज खातिर जे धर्मन बाई रहली, उनका खातिर उ धर्मन देवी रहली; उ धर्मन जे बाबू साहब के हर छोट-बड़ फैसला में सलाह देस, उ धर्मन जे बाबू साहब के देश खातिर लड़ाई में साथे साथे चलली, उ धर्मन जे कबो उनके पत्नी त ना बनली बाकिर कुँवर बाबू के रास्ता में आवे वाला बाधा के सामने खुद खड़ा होखे खातिर तैयार रहली.\nसाल 1857 के आखिरी में ग्वालियर के नजदीक काल्पी में अंग्रेजन से आमना-सामना के लड़ाई में धर्मन दुश्मन से खूब लोहा लेहली. एक ओर से कुँवर लड़त रहलें, एक ओर से उनके साथी लोग लड़त रहे. घमासान युद्ध मचल रहे. काल्पी के बगइचा लड़ाई के खून से पाटल मैदान हो गइल रहे. अचानक एगो अंग्रेज के गोली चलल आ सामने के तोप पर तैनात कुँवर के एगो सिपाही मर गइल. तोप से आग गरजल बंद भइल त अंग्रेजन के ओह साइड से कुँवर सिंह के बनावल चक्रव्यूह में घुसे के राह लउकल. तले धर्मन बिजली के रफ्तार से गोलियन के बीच से ओह तोप के लगे पहुँच गइली आ मोर्चा सम्हार लेहली. गोला पर गोला दगली आ अंग्रेजन के आगे ना बढ़े देहली. तले कुँवर सिंह अउरी उनके सेनापति आके अंग्रेजन के घेर लिहल लोग. अंग्रेज तीन ओर से घेरा गइलन सन अउरी उलटे पाँव भाग गइलन सन. तोप गरजल शांत भइल. धर्मन अपना जगहि से उठे के चहली बाकिर बेजान होके बइठ गइली. कुँवर बाबू दउड़ के अइलें, धर्मन के सर अपना गोदी में रखलें. उ धर्मन के जल्दी ठीक होखे के ढाँढ़स देत रहलें, उनका आँखी में लोर भरल रहे, सभे अकबकाइल रहे. धर्मन कहे चहली कि बाबू साहब अब हम जा तानी, माफ करब रउआ साथे अउरी दूर तक ना चल पवनी. बाकिर कहि ना पवली, कई गो गोली आ तीर के चलते उनके ढेर खून बही गइल रहे, देह में हूब ना रहे. हाथ उठवली, कुँवर बाबू के लहलहात गलमुछ छुअली, एक बार पीला पड़त चेहरा पर मुस्कुराहट लिअवली आ एगो सच्चा वीरांगना अउरी प्रेयसी के जइसन एह माटी अउरी कुँवर बाबू के आलिंगन में आपन प्राण छोड़ दिहली. कुँवर बाबू के आँख से झर झर लोर गिरत रहे.\nबिस्तर पर सुतले-सुतल करवट बदललें कुँवर बाबू. बाबू साहब के आँख से लोर झर झर गिरत रहे जइसे अचानके सुखल झरना में पहाड़ से पानी आके झरे लागल होखे.\nFIRST PUBLISHED : April 26, 2021, 17:24 IST


फगुआ के पहरा: डा॰ विमल के काव्य संग्रह | Anjoria's Weblog\nPosted on अगस्त 6, 2012 by Anjoria\nडा॰ रामरक्षा मिश्र विमल के हालही में प्रकाशित काव्य संग्रह “फगुआ के पहरा” में २७ गो गीत, २२ गो गजल आ ६ गो कविता बाड़ी सँ. डा॰ विमल हिन्दी आ भोजपुरी के साहित्यकार हईं आ मूल रूप से गीतकार हईं. अँजोरिया के सौभाग्य बा कि एहिजो डा॰ विमल के रचना प्रकाशित होत रहेला. फगुआ के पहरा में डा॰ विमल के शुरूआत से ले के आजु तकले के रचनाकाल के प्रतिनिधि रचना दिहल गइल बा जवना से नवही गीतकार के पोढ़ होत देखल जा सकेला.\nचूंकि हम समीक्षक ना हईं एहसे एह संग्रह के समीक्षा ना कर के अपना मन के बात कहत बानी. एह संग्रह में कुछ रचना मन के छू लिहलसि त कुछ उपरे उपर निकल गइल. “कइल बदले के जे गलती हवा के रुख बगइचा में / ठेठावल जात बा जाङर उठवना रोज कुछ दिन से” समय के रुख देखावत बा त ” चतुर रहे दुशमन त नीमन बुरबक बेटो बाउर ह” लोकोक्तियन के सुन्दर इस्तेमाल.\nगीत आ गजल का बारे में खुद डा॰ विमल मनले बानी कि एहमें शास्त्र मर्यादित फार्मेट के कठिन आग्रह ठीक ना होखी. निबाह ठीक रही बाकिर प्रयोग के राह खुलल रहे के चाहीं.\nसंग्रह के प्रकाशन बनारस के कला प्रकाशन से भइल बा. जहाँ तहाँ छपाई के गलती सवाद बिगाड़े के काम करत बा. भोजपुरी प्रकाशन के अभाव का चलते भोजपुरी के टाइपिंग आ प्रूफ रीडिंग में गलती रहबे करी आ एहु संग्रह में वइसने भइल बा. किताब के दाम २१० रुपिया राखल गइल बा जवन आजु का जमाना का हिसाब से प्रकाशक भले सही ठहरा देव आम पाठक एह दाम पर किताब खरीदे से कतराई जरूर.\nडा॰ रामरक्षा मिश्र के संपर्क सूत्र\nडा॰ रामरक्षा मिश्र विमल,\nकेन्द्रीय विद्यालय बैरकपुर (थल सेना)\nमोबाइल – 09831649817\nप्रकाशक के पता\nबी 33/33-ए-1, न्यू साकेत कालोनी,\nबी॰एच॰यू॰, वाराणसी – 5\nThis entry was posted in पुस्तक चर्चा, साहित्य and tagged डा॰ रामरक्षा मिश्र विमल by Anjoria. Bookmark the permalink.


हर इलाकाई निर्माता के पसन्द बनले किंग निरहुआ – Anjoria\nहर इलाकाई निर्माता के पसन्द बनले किंग निरहुआ\nभोजपुरी सिनेमा के बादशाह कहाये वाला जुबिली स्टार दिनेश लाल यादव निरहुआ भोजपुरी फिल्म निर्मातन के पसन्द त रहबे कइलन, अब हर इलाकाई निर्माता उनका के आपन पहिलका पसन्द बनवले जा रहल बा. चाहे ऊ दक्खिन के, बंगाल के हो, मराठी के हो, भा पंजाबी के हो. हर निर्माता निरहुए के साथे भोजपुरी सिनेमा बनावे के काम शुरु कइल चाहत बा.\nदक्खिन के सबले बड़हन निर्माता “पद्मालय फिल्म्स” आ रामोजी राव खुदे निरहुआ से मिल के उनका साथे भोजपुरी फिल्म बनावे के प्रस्ताव दिहले बाड़े. ई दुनु जल्दिये निरहुआ का साथे फिल्म बनावे जा रहल बाड़े. निरहुआ एहसे पहिलहू कई गो दक्खिनी निर्माता संगे काम कर चुकल बाड़े आ उनका काम के चरचा दक्खिन के फिल्म उद्योग में बढ़िया बा.\nबंगला फिल्मन के किंग निर्माता श्रीवेंकटेश फिल्म्स निरहुआ से फिल्म खातिर संपर्क कइले बा. ओहिजो से खुशखबरी के सुंगध बा. एकरा अलावे कई गो गुजराती, मराठी, आ पंजाबी फिल्म निर्माता निरहुआ के एगो हँ के इन्तजार में बाड़े. बालीवुडो के कई गो निर्माता निरहुआ का साथे फिल्म बना रहल बाड़े. मशहूर निर्माता टी॰पी॰अग्रवाल पहिलही निरहुआ का साथे फिल्म बना चुकल बाड़े.\nनिरहुआ के कहना बा कि ऊ दिन दूर नइखे जब भोजपुरी फिल्म उद्योग पूरा दुनिया के इलाकाईए सिनेमा में सबले बड़ उद्योग बन जाई.\nPrevious Post: Bhojpuri film's shooting in Jammu Kashmir\nNext Post: Ravi Kishan back after 20 years


जबरदस्त एक्शन से भरल फिल्म ‘बजरंग’ – Anjoria\nगुरुजी फिल्म्स इंटरनेशनल के फिल्म ‘बजरंग’ ले के भोजपुरी सुपर स्टार पवन सिंह आ निर्माता जे.पी. सिंह समेत फिल्म के पूरा टीमे गजब का उत्साह में बा. एह में पवन सिंह आ अक्षरा सिंह के जोड़ी दर्शकन के दिलजीत ली. जबरदस्त एक्शन भरल एह फिल्म के निर्देशक हउवे नंद किशोर महतो आ सहयोगी निर्माता पिंटू सिंह. बजरंग के पहिला कापी निकल चुकल बा आ फिल्म जल्दिये सभका सोझा होखी.\nखूबसूरत आ वास्तविक लोकेशन पर शूट भइल एह फिल्म में पवन सिंह गजब के स्टंट कइले बाड़न. एगो सीन में ऊ तीस फुट के नाला पर मोटर साइकिल से छलांग लगा दिहले. एह स्टंट के खुद कइले पवन सिंह आ शूटिंग का बेरा सभकर साँस टँगा गइल रहुवे. बाकिर जब शानदार तरीका से पवन सिंह ऊ सीन कर दिहले सभे ताली बजावे लागल.\nफिल्म ‘बजरंग’ के गीत जहांगीर आरजू, मुन्ना दूबे आ विनोद पासवान के, संगीत ओम झा के, एक्शन डायक्शन जग्गू सेठ, नृत्य निर्देशन कानू मुखर्जी के, आ कहानी संतोष मिश्रा के लिखल बा. भोजपुरी सिनेमा के नंबर वन खलनायक संजय पांडे के रौद्र रूप दर्शकन के साँस रोक दीहि. जय सिंह, उमेश सिंह आ देव सिंह का अलावे एह में मास्टर वरुणो सिंह के लाजवाब जलवा देखे के मिले वाला बा. डांसिंग क्वीन सीमा सिंह के मदमस्त कर देबे वाला डांस ब्लास्टो बा एहमें\n(शशिकांत सिहं रंजन सिन्हा के रपट से)\nअवधेश मिश्रा के नया अवतार\nफिल्म जगत दिहलसि रूबी सिंह के श्रद्धांजलि\n2 thoughts on “जबरदस्त एक्शन से भरल फिल्म ‘बजरंग’”\npawan giri कहते हैं:\nमार्च 8, 2012 को 5:16 पूर्वाह्न पर\npawan bhaiya parnaam ham bhaiya rauar bara fan hai bhaiya ham rauaar jaisan banaal chaatani baki ta kismat or thawewali maiya ke haat me ba m.no.8699130749 pls halp me\nAnkit rai कहते हैं:\nमार्च 2, 2012 को 7:16 पूर्वाह्न पर\nSir i amabhojpuri singer and acter.sir i want to do work in bhojpuri movie.plz contact me 09958603642,09015197570


देह देखावे से परहेज नइखे कोमल ढिल्लन के – Anjoria\nजनवरी 31, 2012\nभोजपुरी फिलिम ‘मुन्ना पांडे’ के आइटम नंबर से भोजपुरी सिनेमा में आपन शुरूआत करे वाली पंजाबी कुड़ी ‘कोमल ढिल्लन’ के अदाकारी दर्शकन के खूबे भावत बा. इनकर लटका झटका लोग के बहुते नीक लागत बा. पंजाबी अलबम से शुरू हो के कई गो पंजाबी फिल्म आ सीरियल कइला का बाद कोमल भोजपुरी, मराठी, हरियाणवी, गुजराती आ छतीसगढ़ी भाषा के अनेके फिलिम कर चुकल बाड़ी. बाकिर उनुका भोजपुरी में कइल फिलिम बहुते पसंद बा. पिछला दिने कोमल ढिल्लन से भइल बातचीत के कुछ अंश एहिजा दिहल जात बा\nहालही में रिलीज फिल्म ‘मल्ल युद्ध’ में अपने के अभिनय बहुते सराहल गइल. का कहब ?\nनिश्चित रूप से ई फिलिम बहुते बढ़िया बनल बा आ एहमें हमार किरदार अलगे तरह के बा. एगो लड़की के शादी के फैसला मल्लयुद्ध से होखत बा. ओकरा एगो आश्रम में रहे पड़त बा आ फेर आश्रम में कवना तरह के काम होखेला ओकर पर्दाफास होत बा. कुल मिला के फिलिम के पूरा टीम जम के काम कइले बा आ सभे सराहे लायक बा.\nभोजपुरी फिलिमन में कइसे अइनी ?\nहम पंजाबी फिल्म करर रहीं ओही समय मनोज तिवारी अभिनीत ‘मुन्ना पांडे………’ खातिर आइटम करे के मौका मिलल. हम कइनी आ दर्शको एकरा के पसंद कइले. ओकरा बाद ‘आपन भइल पराई’ में हम मुख्य भूमिका में अइनी.\nपंजाबी होखला का बावजूद भोजपुरी से अतना लगाव काहे ?\nअइसे त हम सगरी भाषा के फिलिम करल चाहीले आ भोजपुरी, पंजाबी, मराठी, हरियाणवी, गुजराती, छतीसगढ़ी भाषा में फिलिम कइलहु बानी. जइसे महतारी खातिर सभ बच्चा एके जइसन होखेला ओही तरह हमरा खातिर हर भाषा बरोबर बा. बाकिर भोजपुरी के बाते कुछ निराला बा. एकर गीत संगीत हमरा बहुते अच्छा लागेला काहे कि एहमें लटका-झटका बेसी होला. एही चलते आजु हमार अधिका फिलिम भोजपुरी के बा.\nदेख देखावे का बारे में आपके का सोच बा ?\nदेह देखावे का बारे में हम त इहे कहब कि अगर स्क्रिप्ट के डिमांड होखे त देहो देखावल अभिनय में जरूरी होला. बाकिर अगर बेमतलब देह देखाएब त ऊ वल्गर होखी. कहानी के डिमांड होखो त हमरो एह पर कवनो एतराज नइखे.\nकवना तरह के किरदार कइल चाहीले ?\nहम माधुरी दीक्षित के फैन हईं आ उनुके फॉलो करीले. बाकिर फरदीन खान, उर्मिला मातोंडकर अभिनीत ‘प्यार तुने क्या किया’ में उर्मिला के अभिनय हमरा बहुत पसंद आइल आ हम वइसन किरदार करल चाहब.\nअपना आवे वाली फिलिमन का बारे में कुछ बताईं.\nलगभग आधा दर्जन फिलिम अबही फ्लोर पर बा. खन-खन बोले मोरा कंगना, जंजीर, गुलाम, धमाल कइले राजा जी, हमार सईयां दरोगा, मेहरारू बिना रतिया कइसे कटी, पाखंडी वगैरह.\nअपना प्रशंसकन से कुछ कहल चाहब ?\nप्रशंसक हमरा ला भगवान बरोबर हउवे. ऊ लोग हमरा के इंडस्ट्रीज में एगो बढ़िया पायदान पर चहुँपा दिहले बा. एही तरह हमरा के आपन प्यार सम्मान देत रहे लोग आ अगर कबो कवनो गलती हो जाव त हमरा के जरूरे बतावे लोग.\n(संजय भूषण पटियाला के रपट)\nरावण का सोझा संजय पांडे\nहोली पर रिलीज कइल जाई ‘दिल तोहरे प्यार में पागल हो गईल’


ईद – टटका खबर\nजम्मू कश्मीर के धारा 370 से मिलल आजादी का बाद आजु सोमार का दिने सरकार आ प्रशासन के बड़का इम्तिहान रहुवे कि कइसे गुजरत बा ईद. बाकिर खुशी के बाति रहल कि सिकूलरन के बेचैन क के ईद चैन से गुजर गइल. जम्मू आ कश्मीरे ना, पूरा देश में मुसलमानन के ई बड़का पर्व अमन…\nRead More about चैन से गुजरल ईद, बेचैन क गइल देशद्रोहियन के\nटटका खबर : 18 जुलाई 2015 (सबेर)\n17 जुलाई के अबेर संस्करण से आगे ओडिशा के पुरी में भगवान श्री जगन्‍नाथ जी के रथ यात्रा आजु हो रहल बा. एह शताब्‍दी के पहिलका नव कलेवर रथ यात्रा में शामिल होखे खातिर लाखों के संख्या में श्रद्धालु पुरी चहुँपल बाड़े. देश के बाकियो हिस्सा में कई जगहा से रथ यात्रा निकाले के खबर…\nRead More about टटका खबर : 18 जुलाई 2015 (सबेर)\nपाकिस्‍तान नइखे चाहत कि भारत का साथे ओकर संबंध सुधरो. पहिले त ओकर विदेश मंत्री कहलन कि कश्मीर का बिना भारत से बाते ना कइल जाई. आ फेरू पाकिस्तान सरकार का ओर से कहल गइल कि साल 2008 के मुंबई आतंकी हमला का बारे में अउरी आ पुख्ता सबूतन के जरुरत बा. भारत का तरफ…\nRead More about सगरी खबर भोजपुरी में (सोमार, 13 जुलाई 2015)\nसगरी खबर भोजपुरी में (अतवार, 12 जुलाई 2015)\nप्रधानमंत्री रूस आ मध्य एशिया के पांच देशन के यात्रा का आखिरी दौर में ताजिकिस्तान चहुँप गइल बाड़न आ ओहिजा के प्रधानमंत्री कोखिर रासुलज़ोदा हवाई अड्डा पर उनुकर स्वागत कइलन. कवनो भारतीय प्रधानमंत्री पहिला बेर तजिकिस्तान के यात्रा पर गइल बाड़े. मोदी से पहिले साल 2003 में बाजपेयी जी आइल रहलें. हमेशा का तरह फेरू…\nRead More about सगरी खबर भोजपुरी में (अतवार, 12 जुलाई 2015)


लड़ के मिलल जीत टिकाऊ होले – रवि किशन – Anjoria\nलड़ के मिलल जीत टिकाऊ होले – रवि किशन\nOct 21, 2011 रवि किशन\nरवि किशन भोजपुरी सिनेमा के ऊ स्टार हउवें जे सोना का तरह संघर्ष का आग में तप के कुंदन बन गइले. भोजपुरी सिनेमा में अपना दस साल के सफ़र में ऊ आजुओ मजबूती से अपना मुकाम पर कायम बाड़न आ उनकर वर्चस्व फिल्म जगत में बनल बावे. हालांकि हिंदी फिलिमन के लमहर कतार देख के रविकिशन का बारे में अक्सर कह दिहल जाला कि ऊ भोजपुरी के तवज्जो ना देसु. बाकिर रवि किशन एह बात से सहमत ना होखसु आ कहेलें कि भोजपुरी माई का हाथ के बनल खाना जइसन हवे जवना से इंसान कबो ना उबे. हिन्दी में रवि का लगे बड़का बैनरन के नाहियो त एक दर्जन फिलिम बाड़ी सँ आ छोटको परदा पर उनुकर जादू छपले बा. हालही में रवि किशन से उनुका संघर्ष यात्रा, पारिवारिक आ सार्वजनिक जीवन पर भइल बातचीत के कुछ अंश एहिजा पेश बा –\nआप हिंदी फिलिमन में कामयाब बानी आ छोटको परदा पर लोग आपके अंदाज पसंद करत बा. आगे के योजना का बा ? का भोजपुरी से नाता टूटत बा ?\nहम हिंदी फिल्म भा छोटका परदा पर कतनो कामयाब हो जाईं, भोजपुरी सिनेमा से नाता तूड़ब ना. काहे कि ई ऊ भाषा ह जवन हमार माई बोलेले, जवना हमरा के पहचान दिहलसि. हम एहसानफरामोश ना हईं. जब दर-दर के ठोकर खात रहनी, छोट-छोट रोल खातिर भटकत रहली त हमरा के सहारा के दिहल ? अभिनय का मैदान में हम खुद के तपवले बानी, भूखे पेट बड़ापाव खा के फ़िल्मी कार्यालयन के चक्कर लगवनी. एक वक्त अइसनो आइल रहे जब लागल कि मैदान छोड़ के भाग जाईं. ओह वक़्त में इहे भोजपुरी हमरा के सहारा दिहलसि. आ एक बात अउर हम साफ बता दिहल चाहत बानी कि हम आजुवो भोजपुरी के सबले बेसी फिलिम करत बानी. एह सब का बावजूद हमरा से बेर बेर ई सवाल काहे होला, हमरा समुझ में ना आवे.\nहिंदी फिल्मो में आपके दमदार उपस्थिति दर्ज बा, यकायक अतना फिलिम कइसे मिल गंइल ?\nफिल्मी दुनिया में यकायक कुछऊ ना होला. कवनो निर्माता निर्देशक एक बेर, दू बेर केहु के चांस दे सकेला. लेकिन अगर केहु का लगे कई फिलिम बा त ओका मेहनत आ काबिलियत का चलते. आप सभे के मालूम बा कि हम बड़ मेहनत कइले बानी. बिना कवनो फ़िल्मी बेकग्रौंड के अगर फिल्म जगत हमरा के सकरलसि आ इज्जत दिहलसि त एकरा पाछा जरुर कुछ कारण होखी. वइसे हमार मानल बा कि हमार काम कहीं ना कहीं दुनिया का नज़र में पसंद कइल जात बा. हम पिछला दस साल से भोजपुरी फिल्म में अभिनय करत बानी. एह दौरान हमरा फिल्म “कब होई गवना हमार” के नेशनल अवार्ड मिलल, अमेरिकन कंपनी पन फिल्म्स के “जरा देब दुनिया तोहरा प्यार में” कांस फिल्म फेस्टिवल में देखावल गइल, हमरे फिलिमन से भोजपुरी के ओवरसीज मार्केट खुलल. अब ई सगरी उपलब्धि कहीं ना कहीं नोटिस त होखते बा.\nकुछ अपना हिंदी फिलिमन का बारे में बताईं.\nफिलहाल तो हम इशक के शूटिंग करत बानी बनारस में, इशक फिल्म के निर्माता शैलेन्द्र सिंह हउवें जे एहसे पहिले “तन्नू वेड्स मन्नू” बनवले रहले. विक्रम भट्ट जी के “डेंजरस इश्क” करत बानी जवन करिश्मा कपूर के कमबेक फिल्म हवे. हाल ही में ह्रदय शेट्टी के “चालीस चौरासी” अउर विनोद बच्चन के “जिला गाज़ियाबाद” के शूटिंग पूरा कइले बानी. चालीस चौरासी में नसीर साहब, के.के.मेनन आ अतुल कुलकर्णी का साथे त जिला गाजियाबाद में संजय दत्त, अरसद वारसी अउर विवेक ओबेराय का साथे बानी. डॉ. चंद्रप्रकाश द्विवेदी के “मोहल्ला अस्सी” जल्दिये रिलीज़ होखे वाली बा जवना में सन्नी देओल बाड़े.\nआपके आवे वाली भोजपुरी फिलिम कवन बाड़ी सँ ?\nभोजपुरी फिलिमन के त लमहर कतार बा. हालही में हमार दू गो फिलिम संतान आ फौलाद रिलीज़ भइल बा जवनन के दर्शक बहुते सराहत बाड़न. जल्दी रिलीज़ होखे वाली फिलिमन में निर्देशक किरण कान्त वर्मा के “हमार देवदास”, चाँद मेहता के “मल्लयुद्ध”, डॉ. विजाहत करीम के “केहू हमसे जीत ना पाई”, के.डी. के “प्राण जाये पर वचन ना जाए” का बाद धुरंधर, कईसन पियवा के चरित्तर बा आ प्रेम विद्रोही प्रदर्शन खातिर तइयार होखी.\nछोटको परदा पर आप करत बानी, कइसे सामंजस्य बनाइले ?\nहम बहुते लमहर संघर्ष कइले बानी आ समय के कीमत हमरा मालूम बा. एहीसे सलीका से काम कइला पर भरोसा राखीलें. महुआ टीवी के शो “नाच नचैया धूम मचैया” एगो बढ़िया शो बा जवना में हमरा बहुते आनन्द मिलत बा.\nजौनपुर के गांव में गुजारल बचपन, का याद आवत बा ?\nजौनपुर से लगभग 22 किलोमीटर दूर केराकत तहसील के गांव बिसुई में 17 जुलाई का दिने हमार जनम भइल रहे. पिता पंडित श्याम नारायण शुक्ला गांवे के मंदिर के पुजारी हउवें. कवनो मध्यमवर्गीय परिवार के लड़िका का तरह हमरो लालन-पालन भइल. लड़िकाईं में हमार बेसी समय मंदिरे में बीतत रहे आ ओहिजे से एगो नीमन संस्कार के नींव पड़ल. आजुवो हम कतहीं रहीं दिन के शुरुआत अपना आराध्य देव महादेव के पूजा का बादे होला. याद आवत बा बचपन के एगो घटना… तब हम मुश्किल से पांच साल के रहली. बगल का गाँव में केहु के मौत भइल रहे आ उनुकर शवयात्रा हमरे गाँव होखत मसान घाट जात रहुवे. पहिला बेर कवनो शवयात्रा, मंजिल, देखले रहीं., पिताजी से पूछनी कि ई लोग कहाँ जात बा ? पिताजी बतवले अपना मंजिल पर. इहे जीवन के साँच ह, केहु कतनो बड़ काहे ना होखे एक ना एक दिन सब कुछ छोड़ के जाहीं के पड़ेला. ऊ बाति आजुवो हमरा जेहन में बा आ शायद एही चलते कवनो गलत काम हमरा से जान-बूझ के ना होखे. मालूम बा कि कि हर गलत काम के हिसाब भगवान के देबे के बा.\nजौनपुर से मुंबई तक के सफर कइसन रहल ?\nहम जवना क्षेत्र में बानी ओहिजा मुकाम हासिल कइल आसान ना होखे. बचपन से एगो सपना रहे कि हमहूं परदा पर लउकीं, हमरो पोस्टर लागो. एह सपना के साकार करे में बहुते मेहनत करे के पड़ल. एकही आफिस के कई-कई चक्कर लगावे के पड़े. छोटो-छोटे रोल तब ऊ लोग ना देव. जब हमरा माता पिता के हमरा हालात के जानकारी मिलल त इहे कहल लोग कि पढ़-लिखके कुछ करऽ, नचनिया बने के मत सोचऽ. हालांकि माता-पिता के भरपूर आशीर्वादो मिलल जवना चलते हम आपन पहिचान बनावे में सफल भइनी.\nतब आपके पारिवारिक स्थिति कइसन रहे ?\nहम एगो साधारण परिवार के रहनी. हमनी पांच गो भाई-बहिनन के लालन-पालन के दायित्व हमरा पिताजी पर रहल. अंदाज लगा सकीलें कि कवना-कवना कठिनाईयन से गुजरल पड़ल होखी उनुका, आजु सोचीलें त लागेला कतना मुश्किल वक्त रहल तब के. आजु हमरा लागऽता कि हम अपना माता-पिता के उम्मीदन पर खरा उतरल बानी. उनुको सुनके अच्छा लागेला जब लोग कहेला कि रविकिशन उनुकर बेटा हवे।\nसफलता के श्रेय केकरा के देब ?\nबेशक अपना माता-पिता, अपना बुरा वक्त के साथियन आ उत्तर प्रदेश बिहार के अपना भाई-बहिनन के जिनका प्यार के बदौलते आजु हम एह मुकाम पर बानी.\nआप आज मुंबई में पूरब के माटी के प्रतिनिधित्व करीलें ?\nबहुत अच्छा लागेला ई शब्द सुनल. लेकिन हम मानीलें कि हम अपना माटी के खुशबू जन-जन तक पहुंचावे खातिर एह क्षेत्र में आइल बानी. अपना गांव, अपना प्रदेश, अपना भोजपुरी…सभकर खुशबू हमेशा हमरा साथे रहेला. हर इंसान कवनो ना कवनो मकसद से दुनिया में आवेला आ शायद हमार मकसद उत्तर प्रदेश, बिहार के संस्कृति, बोली के आम लोग में मुखरित करे के बा. याद होई “बिग बॉस” हम दुनिया के ओह शो का माध्यम से अपना भाषा के खुशबू के एहसास दिअवले रहीं.\nवर्तमान में कइसन चलत बा आप के निजी, सार्वजनिक अउर फिल्मी जीवन?\nतीनों जीवन में हम अपना के खुशनसीब मानीलें. निजी जीवन में एगो बढ़िया पति, बढ़िया पिता आ बढ़िया बेटा बानी. सभकर भरपूर प्यार हमरा मिलेला. सार्वजनिको जीवन खुशहाल बा. हर क्षेत्र के लोग में बढ़िया पैठ बन गइल बा. जबे समय मिलेला हम सेवा खातिर तइयार रहीलें. आ जहां ले फिल्मी जीवन के बात बा त आजु के दौर हमरा खातिर अब तक के सबले बढ़िया दौर बा.\nसमाजसेवी जब गीतकार बन गइलन\nOne thought on “लड़ के मिलल जीत टिकाऊ होले – रवि किशन”\nइनकरो से बात हो गइल…ठीक बा…


सलमा आगा गवली भोजपुरी गाना – Anjoria\nसलमा आगा गवली भोजपुरी गाना\nनवम्बर 18, 2010 निकाह, भोजपुरिया रॉक स्टार, सलमा आगा\n‘निकाह’ से जानल जाये वाली गायिका सलगा आगा पहिला बेर एगो भोजपुरी फिल्म खातिर गवली. पिछला दिने “सना रिकार्डिंग स्टूडियो” में सलमा आगा कासिम पिक्चर्स के भोजपुरी फिल्म ‘‘भोजपुरिया राक स्टार’’ खातिर गाना रिकार्ड करवली. एह गीत के मुखड़ा बा – ‘चिट्ठियो ना तार आइल, ना कोई संदेश रे…’ आ एकरा के लिखले बाड़न धर्मेन्द्र कुमार, संगीत से सजवलें लाल सिन्हा, आ फिल्म के निर्देशक हउवें कासिम खान.\nएह फिल्म ‘‘भोजपुरिया राक स्टार’’ में नवोदित अविनाश दुबे मुख्य भूमिका में रहीहें आ उनकर नायिका होखीहें रानी चटर्जी. एकरा अलावे प्रिंस सिंह आ अविनाश शाही के खास भूमिका बा. फिल्म के नायक एगो बेरोजगार युवक बा जे रोज रोज के ओरहन आ बतकही से तंग आके शहर के रुख कर लेता. ओहिजा ऊ ठान लेता कि कुछ बन के देखावे के बा आ ऊ कर दिखावत बा. बन जात बा राक स्टार ! ‘‘भोजपुरिया राक स्टार’’ के निर्माता हउवें नागेश कुचिकुड़ी आ रमेश कांबले. फिल्म के शूटिंग छपरा, पटना, आरा में अगिला महीना से करावल जाई.\nबात के दू गो मतलब\nOne thought on “सलमा आगा गवली भोजपुरी गाना”\nनवम्बर 20, 2010 को 2:14 अपराह्न पर\nबड़ी ख़ुशी के बात बा कि सलमा आगा जी भोजपुरी के दुनिया में आगमन करत बाड़ी !\nभोजपुरी दुनिया में स्वागत करत बनी राउर ,\nसलमा जी करीं स्वीकार जी !\nआउरी करीला नमस्कार जी !!\nकली-कली खिली गईलें ,बिहँसेला लोगवा\nसुरवा से झर-झर , झरे इमरितवा\nफह -फह होई गईले ,नयका बिहानवा हो\nउमड़ल नेहवा के धार जी !


लालू राबड़ी तेजस्वी तेज प्रताप आ मीसा के परिवर्तन रैली – टटका खबर\nबिहार के राजधानी पटना में आज राजद आपन परिवर्तन रैली निकलसि. एह रैली से लालू प्रसाद अपना रैलियन के रिकार्ड खुदे तूड़ दिहलन. दावा बा कि दस लाख से अधिका लोग एह रैली में शामिल भइल. रैली में शामिल होखे खातिर आवे वाला लोगन ला राजद तेरह जगह से रेलगाड़ियन के इंतजाम कइले रहुवे.\nएह रैली के बहाने लालू प्रसाद अपना दू गो बेटा तेजस्वी आ तेज प्रताप के अउर बेटी मीसा यादव के राजनीति में उतारे के रास्ता बना दिहलन. जब जेल जाए के मौका आइल रहे त अपना जगहा अपना बीबी राबड़ी देवी के कुरसी पर बइठा गइल रहलें. बाकिर दू गो सार उनकर सगरी बाजार खराब कर दिहलें. अब बुद्धि खुलल लागत बा आ अब अपना बेटा बेटियन के राजनीति में उतार के आपन खानदानी कब्जा राजद पर बनवले राखे के राह तय कर दिहलन लालू.


मनोज तिवारी खली के बोलवले भोजपुरी फिल्म में भूमिका करे – Anjoria\nमनोज तिवारी खली के बोलवले भोजपुरी फिल्म में भूमिका करे\nखली के नीमन लागल बनारसी मिठाई\nभोजपुरी फिलिमन के मेगा स्टार आ गायक मनोज तिवारी दुनिया भर में मशहूर मुक्केबाज द ग्रेट खली के भोजपुरी फिल्म में भूमिका करे के नेवता दिहले. पिछला दिने मनोज तिवारी ग्रेट खली का गांव घिरौना (हिमाचल प्रदेश) गइल रहले. ‘बिग बॉस-4’ का दौरान मनोज तिवारी आ खली में दोस्ती भइल रहे आ तबो मनोज तिवारी उनुका के अभिनेता बने के कहले रहले.बाकिर ‘बिग बॉस’ से बाहर भइला का बाद खली अमेरिका चल गइल रहले.\n20 अक्टूबर के वापिस लवटला पर खली अपना गांवे एगो धार्मिक अनुष्ठान में शामिल होखे के मनोज तिवारी के नेवता दिहले आ मनोज तिवारी बनारसी मिठाई लिहले खली के गांव पहुंचले. ओहिजा मनोज तिवारी जागरण में भक्ति गीतो गवले. खली से नजदीकियन का बारे में बतियावत मनोज तिवारी कहले कि हमनी दुनु आदमी गाँव से उठ के ऊपर आइल बानी आ बहुते कड़ा मेहनत का बाद सफलता हाथे मिलल बा. कहलन कि दुनिया में प्रसिद्धि का बावजूद खली एकदम शांत बनल रहेले. मनोज तिवारी खली के अपना गाँवे आवहूं के नेवता दिहले बाड़े.\nखली फिलिम में अभिनय का बारे में त कुछ ना कहले बाकिर मनोज तिवारी का गाँवे कबो मौका निकाल के जरूर जइहें. हो सकेला कि मनोज तिवारी जवन क्रिकेट मंदिर बनवावत बाड़न ओकरा उद्घाटन खातिर खली आवसु. मुक्केबाजी संघ से जुड़ला का बाद खली अपना गांव में 10 साल बाद दीपावली मनवले.\n‘‘मैदान-ए-जंग’’ के संगीतमय मुहूर्त भइल


टटका सिनेमा (25 अगस्त 2015) – टटका खबर\nटटका सिनेमा (25 अगस्त 2015)\nभोजपुरी सिनेमा के राजा पवन सिंह आ राजस्थानी सिनेमा के रानी नेहाश्री पहिला बेर एगो भोजपुरी फिलिम ‘अस्सी घाट’ में दर्शकन के मनोरंजन करे आवे वाला बाड़े. राजदेव फिल्म्स के बैनर में बनत एह भोजपुरी फिलिम के निर्माता हवेंं मनोज सिंह आ निर्देशन कइले बाड़न अशोक त्रिपाठी अत्री.\nसोम इंटरटेनमेंट के बैनर में मुकेश जैन, ओम सिंह, आ संतोष पाण्डेय के बनावल भोजपुरी फिलिम ‘दिलदार सजना’ के डबिंग के काम शुरु हो गइल बा. राधेन्द्र यादव का निर्देशन में बनल एह फिलिम के मुख्य कलाकार बाड़े अरविन्द अकेला कल्लू, निशा दूबे, आ मोहिनी घोष.\nभोजपुरी तारिका संगीता तिवारी के जनमदिन पिछला दिने मुंबई के एगो क्लब में धूमधाम से मनावल गइल. एह मौका पर बालीवुड आ पालीवुड दुनू के नामचीन लोग मौजूद रहुवे आ बहुते मौज मस्ती का साथे जनमदिन मनावल लोग.\nज्योति आनन्द के निर्देशन में फिल्मावल विनय आनन्द के नयका एलबम वर्ल्ड वाइड विन एह घरी बहु्ते चरचा में बा. एह एलबम में विनय आनन्द के डांस परफारमेस गजब के बा आ सभे एकरा के सराहत बा. विनय आनन्द एह सफलता से बहुते उत्साहित बाड़न.\nअपना प्रेमिके पर गोली चला दिहलें अमरीश सिंह. बाकिर फिलिम का शूटिंग खातिर. भोजपुरी फिलिम ‘कंगना के इंतकाम’ के शूटिंग का दौरान एह सीन के फिल्मावल गइल. सीन एके शाॅट में ओके हो गइल आ निर्देशक बालकिशन सिंह समेत सभे ताली के गड़गड़ाहट का साथे एकर बधाई दीहल.\nभोजपुरी सिनेमा के दू गो दिग्गज कलाकार खेसारी लाल आ विराज भट्ट चउथा बेर कवनो फिलिम में एक साथे आइल बाड़े फिलिम जानम में. एह लोग के एहसे पहिले तीन गो फिलिम आ चुकल बा आ तीनो के तीनो के जबरदस्त स्वागत कइले रहलें भोजपुरिया दर्शक. एह फिलिमन के नाम रहल जान तेरे नाम, जानेमन, आ इंतकाम. जानम राखी का मौका पर बिहार में रिलीज होखे वाला बा.\nअनुष्का इंटरटेनमेंट के बैनर में बन रही फिल्म ‘जियब ना तोहरे बिना’ के शूटिंग पूरा हो गइल बा. एह फिलिम में नायक अविनाश शाही के किरदार अपना गेट अप आ अभिनय से अमर प्रेमी लैला मजनू, हीर राँझा, सोनी महिवाल की याद ताज़ा करा दीहें.\nभोजपुरी फिलिमन से जुड़ल खबरन के विस्तार से पढ़े ला भोजपुरी डाॅट को पर जाईं.\nTags: टटका सिनेमा, भोजपुरी सिनेमा\nटटका सिनेमा : अतवार,2अगस्त 2015\nटटका सिनेमा : शनिचर, 1 अगस्त 2015


बतकुच्चन – ६९ | Anjoria's Weblog\nबतकुच्चन – ६९\nPosted on जुलाई 23, 2012 by Anjoria\nपीर से पीर कि पीर के पीर कि पीरे पीर बना देले आ तब पीर खातिर पीर सहाउर हो जाले? अब एह पीर के रीत से पिरितिया बनल कि पिरितिया में पीर के रीत बन गइल बा? संस्कृत के प्रीत बिगड़त बिगड़त कब पिरित हो गइल आ एह पिरितिया के संबंध पीर से अस जुड़ल कि अलग कइल मुश्किल हो गइल. पिरितिया के पीर ऊ जाने जे कबो पिरित कइले होखे, पिरित में पड़ल होखे. ना त बाँझ का जनीहें प्रसवति के पीड़ा?\nपीड़ा के बिगड़ल रूप पीर हवे आ पँहुचल संत महत्मो के पीर कहल जाला. जे पीर हो गइल ओकरा दुनिया के पीर से सहाउर बनही के पड़ी ना त ऊ दोसरा के पीर कइसे हर पाई. हरे वाला के निवारक भा उद्धारक कहल जा सकेला बाकिर हर चलावे वाला त हरवाहे बनि के रहि जाला. अलग बाति बा कि अब ट्रैक्टर आ कंबाइन का जमाना में हरवाही त कब के बिला गइल बा. गइल जमाना जब दुआर पर बान्हल बैलन के जोड़ी से मालिक के औकात झलकत रहे आ देखे आ देखावे के कवनो मौका छोड़ल ना जात रहे. समधी बन्हन खोलाई में बैले खोल ले जाए पर अड़ जासु. अब बैल रह स भा ना बन्हन खोलाई के परंपरा अबहियो जिन्दा बा बाकिर बकरी के माई कहिया ले खरजिउतिया भूखी? आजु ना त काल्हु बाकी परंपरन का तरह एहु परंपरा के जाहीं क बा. काहे कि ना त अब आंगन रहि गइल बा ना अंगना में छवावे वाला माड़ो.\nमाड़ो जे ना समुझत होखे से जान लेव कि मण्डप के एगो रूप ह माड़ो. हर मण्डप के माड़ो ना कहल जाव. माड़ो भा मड़वा ओह मण्डप के कहल जाला जवन शादी करावे खातिर घर का आंगन में छावल जात रहे आ अबहियों छवाला. अलग बाति बा कि अब अंगना का बदले घर का छत पर भा कवनो उत्सव भवन का भीतर. खैर बात कहाँ से कहाँ चलि आइल. शुरू कइले रहीं पीर आ पीर से त ओही पीर पर लवटल जाव.\nपीर के पीर के जाने ला? पीर अपना हिरदा में कतना पीर समवले रहेला से के देखे जानेला? पीर पेरइलो में होखेला. ऊँख पेरइला से रस निकलेला, आदमी पेराला त आँखि से लोर निकलेला. बाकिर कुछ लोग अइसनो पेराला कि ऊ लोरो ना बहा सके आ एह पीर के सहि के पीरो ना बन पावे. अइसने पीर राजगो का लगे बा जे जदयू से मिलल पीर सहे ला मजबूर बा. बाकिर राजग कबो पीर ना बनि सके. काहे कि पीर बने खातिर जिनिगी के जिम्मेवारी से उपर उठे के पड़ेला.\nपीर का लगे ना त अपना के ढोवे के जिम्मेवारी होला ना अपना परिवार के. ऊ त सब कुछ दोसरा पर छोड़ के निश्चिंत हो जाला आ खुद पीर बनि जाला. ओकर पिरित कवनो दोसरा जीव से ना लाग के सगरी जीव के जीवन देबे वाला से लाग जाला आ तबहिये ऊ पीर कहल जाला. ना त कतने राँझा कतने महिवाल पीर बन गइल रहते. बाकिर अपना पिरितिया के पीर ना झेल पवला का चलते ऊ राँझा महिवाल जस मजनूं बनि गइलें. तबहियो अतना त देखाइए दिहलन कि पीर आ पिरित के जोड़ बहुते मजगर होला.\nThis entry was posted in भाषा, सरोकार and tagged बतकुच्चन by Anjoria. Bookmark the permalink.


जब सेनापति अपना सिपहियनो के याद राखे – Anjoria\nजब सेनापति अपना सिपहियनो के याद राखे\nमार्च 18, 2014 नरेन्द्र मोदी\nई कवनो अजूबा नइखे कि नरेन्द्र मोदी का तरफ से अँजोरियो के होली प शुभकामना आइल. अइसनका पता ना कतना हजार शुभकामना अलग अलग लोग लगे भेजल गइल होखी. खास बस ई बा कि नरेन्द्र मोदी के संपर्क विभाग छोट छोट बातो पर धेयान देत बा आ अपना हर समर्थक के इज्जत.\nनइखीं जानत कि अउरी कवनो नेता एह तरह के काम करत बा कि ना. बाकिर ना करत होखे त कम से कम एह मामिला में मोदी से कुछ सीखे. वइसे सीखे खातिर त बहुत कुछ मिली नरेन्द्र मोदी में. आ एही सब चलते आजु सगरी देश में मोदी के समर्थक सक्रिय बाड़े अपना खरचा प, आपन समय लगा के, अपना मन से मोदी के प्रचार करे में जतना लोग लागल बा ओतना पता ना दोसरा कवनो पार्टी का लगे बा कि ना.\nपूरा जी जान लगा देबे क बा अबकी बेर. अबकी बार मोदी सरकार!\nकोशिश रहे के चाहीं कि छूटभईयन के भाव मत बढ़े जे अपना निजी फायदा ला देशो के बेचे ला तइयार रहेलें.\nमोदी के टीम के सप्रेम धन्यवाद!


महमूद के पैरन में पाँख लागल… – Anjoria\nहौसला बुलंद होखे त मंजिल क़दम तरे आइये जाले. लेखक -निर्देशक महमूद आलम पर ई कहावत एकदम फिट बइठेला. एगो टी वी चैनल के कैमरामैन से शुरू भइल उनुकर सफ़र आजु अपना बुलंदी पर बा. कैमरा का बैग आ त्रिपाड उठवले इवेंट दर इवेंट घूमे वाला शख्स आज करोड़ों के लागत से बनत फिलिमन के बोझ अपना कान्हे उठवले घूमऽता. आ उहो पूरा यकीन का साथ. भला कामयाबी दोसर का होला ?\nमहमूद तकनीक आ कल्पना के बेजोड़ फेंट अपना फिलिमन में पेश कइल चाहेलन. अमूमन ई होला कि जब कवनो कैमरामैन निर्देशक बनेला त फिल्म तकनीकी रूप से भलही सशक्त होखे, कहानी आ कल्पना के स्तर पर बेजान नज़र आवेले. इहाँ ले क़ि अशोक मेहता जइसन निर्देशको एह मिथक के ना तूड़ पवले. लेकिन महमूद आलम अपवाद साबित भइलन. महमूद के तकनीक का साथे साथ कंटेंटो के बढ़िया समुझ बा. उनुकर पहिलका फिल्म “प्यार के बंधन न टूटे मितवा” के रशेज जेही देखल उहे मानल कि फिल्म तकनीक मे त मजगर बड़ले बा, कंटेंटो में बेजोड़ बा. हालांकि महमूद के ई फिल्म अबही ले रिलीज नइखे भइल बाकिर तबहियो महमूद का लगे फिलिमन के लाइन लागल बा. “गवनवा के साड़ी” अउर “प्यार हो के रही” जल्दिये फ्लोर पर जाये वाली बाड़ी सँ. साथ ही “साजन बिन पार्टी” आ “आये हम बराती” ओ पर काम शुरू हो चुकल बा.\nमहमूद आलम के कहना बा कि फिल्ममेकिंग आर्ट से बेसी साइंस ह. अगर सही गणना आ इरादा से फिल्म बनावल जाव त ओकरा नाकामयाबी के सवाले नइखे. उमेद कइल जाव कि महमूद आलम भोजपुरी सिनेमा के अपना एह समुझ से जरूर फायदा चहुँपइहे.\n(स्रोत – स्पेस क्रिएटीव मीडिया)


सिनेमा भोजपुरी में बिंदु दारा सिंह – Anjoria\nबिग बॉस विजेता रह चुकल बिंदु दारा सिंह अब भोजपुरी फिल्म “विध्वंस’ में आपन जलवा देखावत लउकीहें. ईन्वेन्ट्रा इंटरटेनमेंट क पेशकश फिलिम “विध्वंस” में बिंदु अगो अन्धविश्वासी नरभक्षी बनल बाड़े जे छोटहन बच्चन के अपहरण कइला क बाद ओकनी के मार के खा जात बा. निठारी हत्याकांड पर आधारित एह फिल्म से बिंदु पहिला बेर भोजपुरी फिल्म में इन्ट्री लेत बाड़े. एहसे पहिले उनुकर पिता दारा सिंह अनेके भोजपुरी फिलिम कर चुकल बाड़े.\nबिंदू के कहना बा कि भोजपुरी फिल्मोद्योग अब विकसित हो गइल बा आ कवनो कलाकार एकर अनदेखी ना करि सके अब. बिंदु एह फिलिम का माध्यम से एगो बड़हन दर्शक समुदाय से जुड़े के तमन्ना रखले बाड़े.


भोजपुरी में पढ़ें: सुंदर पोपो से मनोज बाजपेयी तक वाया कंचन - बाबला आ रागा मेन्नो | Bhojpuri Manoj Bajpayee Rap Mumbai Kanchan Bollywood nodakm– News18 Hindi\nमनोज बाजपेयी के नवका भोजपुरिया रैप गाना' बंबई में का बा...’ के धूम बा. भोजपुरी में ई ए एगो नवका सुरुआत मानल जा रहल बा. एह गीत के बहाने भोजपुरिया संगीत में रॉक- पॉप- रैप कल्चर के इतिहास-भूगोल आ स्टार परंपरा के पड़ताल करत आ भोजपुरी संगीत जगत में बॉलीवुड से जुड़ल भा नामी-गिरामी लोगन के जुड़ाव के इतिहास के पन्ना के पलटत एगो लेख...\nLast Updated : October 05, 2020, 12:06 IST\nमनोज बाजपेयी के आवाज में भोजपुरी के रैप आईल. बंबई में का बा... अभिनय आ आवाज, दुनो मनोज बाजपेयी के. निर्माता-निर्देशक अनुभव सिन्हा एकरा के बनवले बानीं. एह रैप में सबसे जादा चरचा गीत के बोल के हो रहल बा. ई कमाल के गीत के लिखनिहार हवें जे जेएनयू में पढ़ल-लिखल आ बलिया के रहनिहार आ सधन गीतकार डॉ सागर. पिछलका एक पखवाड़ा से बेसी समय से ई रैप गीत धूम मचवले बा. ई गीत के कई गो वर्सन आ चुकल बा, एह गीत के तर्ज प गीत आवे के सिलसिला जारी बा. ई गीत बिहार में जन-जन ले पहुंच चुकल बा. बिहार में चुनावी माहौल बा, त राजनीतिक नारा लेखा भी बन चुकल बा ई गीत.\nएतना चरचा होखे भा धूम मचे के वजह भी बा. कई दसक के बाद एह फ्रेम-फार्मेट में भोजपुरी के उसर पड़ल जमीन प पानी पड़ल बा. बीज बोवाईल बा. अनुभव सिन्हा, प्रकाश झा, अनुराग कश्यप जईसन निर्माता-निर्देसक भा मनोज बाजपेयी, पंकज त्रिपाठी जईसन अभिनेता, जे भोजपुरिया इलाका के रहेवाला लोग ह, उ लोग भी कुछ भोजपुरी में करो, एकर आस बहुत दिन से सजग भोजपुरिया लोग लगवले रहे. ई बिस्वास रहल बा कि अगर ई लोग भोजपुरी में कुछ करी त भोजपुरी ओह नवका पीढ़ी में भी आपन जगह बनाई, नवका पीढ़ी खातिर भी गर्व के बिसय बनी, जवन पीढ़ी देस-दुनिया के कोना में जा के आपन माईभासा से अपना के कनेक्ट करे में संकोच करेला.\nउमेद इहो कइल जाला कि अगर अईसनका सधल-सफल निर्माता-निर्देसक भा अभिनेता लोग भोजपुरी में पहल करी त फेरू भोजपुरी खातिर एगो नवका रास्ता खुली. भोजपुरी सिनेमा आज ले मल्टीप्लेक्स में नईखे पहुंच पावल, ई लोग पहुंचा सकत बा. इलिट तबका फेरू से एह भासा से जुड़ सकत बा. एकरा में कवनो संदेह भी नइखे.\nखैर! ई त एगो बात बड़ले बा. हमनी के इहवां दोसर बिसय प बात कईल जाई. एकर दोसर पक्ष पर. ई काम सोझा आईल त कुछ लोग एकरा के एहू तरीका से बतावल भा बता रहल बा कि हिंदी जगत में सफल भा कवनो चर्चित नांव पहिलका बेर अपना माईभाषा मने भोजपुरी प नजरे इनायत कईले बा. आगे बात होखो,ओकरा पहिलहीं हमनी के एह बिसय प कुछ चीज साफ-साफ जान लेबे के चाहीं. ई बात सांच बा कि मनोज बाजपेयी भा अनुभव सिन्हा जईसन लोग भोजपुरी में कुछ करे के सुरू कईले बा, जे एगो लंबा अंतराल के बाद खुसी के अलगा तरीका से खुसी के भाव भर रहल बा. ई नया राह बनाई बाकि ई पहिलका बेर नईखे भइल कि कवनो बड़ आ स्थापित नांव भोजपुरी खातिर कुछ करे के पहल कईले बा.\nभोजपुरी भा आपन माईभासा खातिर एक से बढ़ी के एक बड़—बड़ नांव वाला लोग आपन समर्पन के संगे काम करत रहल बा. भोजपुरी के त पहिलका सिनेमा ही बनल रहे नजीर हुसैन के प्रयास से. नजीर हुसैन जी त हिंदी सिनेमा में सफल,स्थापित आ चर्चित चरित्र अभिनेता रहनी. भोजपुरी खातिर संगीत त दु—दु गो भारत रत्न प्राप्त भोजपुरिया रत्न लोग देलस. सितारवादक पंडित रविशंकर आ शहनाई के उस्ताद बिस्मिला खान. संगीतकार चित्रगुप्त त हिंदी सिनेमा संगीत में बड़का नांव हो गईल रहनी, तबो जब ले रहनी, आपन माई भासा भोजपुरी में नया संगीत रचत रहनी.गीतकार शैलेंद्र के भी जुड़ाव रहल, उहां के भोजपुरी गीत लिखनी. मजरूह सुल्तानपुरी भी गीत लिखनी. अईसन अनेक उदाहरण, अनेक नांव भरल परल बा.\nहं, बाकि ई कुल नाम इतिहास के पन्ना में बा, अभी के सच्चाई एही रहल ह कि कवनो स्थापित नांव आपन प्रोफाइल गड़बड़ाये के वजह से भा कवनो अउर कारन से भोजपुरी खातिर कुछ करे के साहस ना जुटा पावत रहल ह. अईसनका समय में एगो उमेद जगावे खातिर अनुभव सिन्हा आ मनोज बाजपेयी के प्रयोग के खूब स्वागत त होईबे करी, होइयो रहल बा.\nअब दोसरका बात. ढेर लोग इहो कहलस कि ई भोजपुरी के पहिलका रैप ह. एह गलती के सुधार लेबे के चाहीं. भारत के ही पुरखा के संतान रागा मेन्नो सुरिनाम के रहेवाला हवें आ नीदरलैंड में रहेले. भोजपुरिया गायक हवे. उनकर गुरू हवे मशहूर गायक राजमोहन. रागा मेन्नो तो पिछिलका दु दसक से भोजपुरी रैप गा रहल बाड़े, अलबम ला रहल बाड़े.खूब चर्चित भी भइल. राजमोहन के रैप के दुनिया के काम अलग बा. जब रैप के बात निकलल बा त पॉप के भी बात हो जाव. एगो सुनहरा जुग के ईयाद करे के अवसर भी बनत बा एही बहाने. ओह नायकन के भी ईयाद करल जरूरी हो जात बा, जेकर एक जमाना में पूरा दुनिया में जोर,सोर आ धाक रहे.\nजे भी भोजपुरी संगीत सुने के सौकीन रहल होखी उ कुछ गाना जरूर सुनले होखी. फुलौरी बिना चटनी कईसे बनी... रात सपना दिखाई दिया हमको... चंदनिया चादर बिछाव बलमा.. हम ना जईबे ससुर घर में बाबा जईसन गीत. अईसनका गीत के इयाद करते कई गो गीत लोग के इयाद आ जाई, जेकर एक समय में धूम रहे. अईसनका गीत के चरचा अवते जवन कलाकार जोड़ी के लोग इयाद करेला, उ जोड़ी कंचन-बावला के रहे. बावला रहले गुजरात के. पूरा नांव रहे लक्ष्मीचंद बावला. संगीतकार कल्याणजी-आनंदजी के छोट भाई, जे हिंदी सिनेमा में खइके पान बनारस वाला जईसन गीत के संगीत देले रहले. आ कंचन रहनी मराठी. क्या खूब लगती हो, बड़ी सुंदर दिखती हो भा लैला ओ लैला... जईसन हिंदी गीतन के गायकी कर के छा गईल रहली बॉलीवुड भा हिंदी गीत-संगीत के दुनिया में.\nबाकी कंचन-बावला के पहचान एकरा से नइखे. ई लोग के दुनिया में पहचान बनल भोजपरी चटनी संगीत से. 40 साल तक ई जोड़ी भोजपुरी चटनी संगीत के प्रस्तुति दुनिया के कोना-कोना में देलस आ नाम-काम-दाम तीनों खूब कमईलस. बाकि कंचन-बावला के जोड़ी त बहुत बाद में आईल भोजपुरी संगीत के वैश्विक पहचानवाला, रॉक-पॉप-रैप कल्चर से मिश्रण से निकलल चटनी संगीत के दुनिया में. एकर असल नायक,सूत्रधार भा पहिलका सुपर स्टार त रहले सुंदर पोपो आ महिला कलाकार में द्रोपती. 70 के दसक में सुंदर पोपो के पहिलका अलबम आईल-नाना एंड नानी. दुनिया में धूम मचवलस. ओकरा में पॉप स्टाइल में गावल एगो गारी गीत सबकेहू के जुबान पर चढ़ल, जेकर बोल रहे- दुलहा के माई. सुंदर पोपो के किंग आफ चटनी कहे जाये लागल.\nओही समय में द्रोपती के भी आगमन भइल एह संगीत में. उ भोजपुरी के पारंपरिक गीतन के संगे प्रयोग कईली. मटकोड़, गौरीपूजा आदि के गीत के नवका संगीत में ले के अईली. उनकर अलबम आईल-लेट्स सिंग एंड डांस. पूरा दुनिया में फैलल भोजपुरिया आ पुरबिया लोग दिवाना हो गईल. उनका के मदर आफ चटनी म्यूजिक कहे जाये लागल. फेरू त एह परंपरा में एक से एक स्टार कलाकार निकलले, जेकर दिवाना ना खाली भोजपुरी जानेवाला लोग भइल, बलुक दुनिया भर में धूम मचे लागल. एही कड़ी में शार्लिन बुदराम के नांव आईल. 90 के दसक में इहां के अलबम कलकत्ता वोमेन के धूम दुनिया में मचल.निशा बेंजामिन, बैजयंती जईसन स्टार कलाकार लोग एह परंपरा में जुड़ल, दुनिया में धूम मचवलस. एक आउर कलाकार के आगमन भइल,जिनकर नांव रहे द्रुपती रामगोनाई.\nई इंडो कैरेबियन फ्यूजन सुरू कईली आ इनकर संगीत त फॉक्स फ्यूजन जईसन म्यूजिक कंपनी से आईल, जेकरा के दुनिया के टॉप म्यूजिक कंपनी में मानल जाला. पहिलका द्रोपती रहली, त उहां के मदर आफ चटनी म्यूजिक कहल गईल, ई दोसरका द्रुपती अईली, त ईहां के क्वीन आफ चटनी म्यूजिक कहल गईल. आ एह कुल नांव में आरंभिक दौर में ही एगो सुपरस्टार नांव भइल रामदेव चैती के. रामदेव सुरीनाम के रहेवाला रहनी, आ उहां के एगो गीत 50-60 के दसक में ही धूम मचवलस-रोज देखिना तोहके सपनवां में.\nअबही अनेक नांव छुटल बा. नांव बतावे-गिनावे मकसद नइखे. मकसद बा एह बात के चरचा करल कि जब भोजपुरिया रॉक-पॉप-रैप के बात निकलल बा त एकर परंपरा आ इतिहास आ ओकरा संगे वर्तमान नायकन के भी जानल जाव. ओह लोगन के भी जे सात समंदर पार, आपने भासा आ ओकर संगीत के जीयत बा. आखिरी में एगो अउरी बात. अब एतना बेर चटनी संगीत के नांव आ गईल बा त एतना जान लेबल जरूरी बा कि रॉक-पॉप-रैप परंपरा के ई भोजपुरिया चटनी संगीत ह का? असल में जब भोजपुरिया लोग पलायन कर के त्रिनिदाद-टोबैगो, गुयाना, फिजी, मारिसस, जमैका भा अफ्रीका के देसन में गईल गिरमिटिया मजदूर बनी के त उहां आपन गीत-गवनई करे लागल. धीरे-धीरे ओह लोग पर उहां के स्थानीय संगीत के प्रभाव पड़ल. आ फेर दुनों के जोग-संजोग से जवन गीत-संगीत निकलल, बने लागल, उहे चटनी संगीत हो गईल.\nBhojpuri Articles bhojpuri language Bhojpuri News Bollywood Manoj Bajpayee


बड़को परदा पर लागी अब भौकाल के चौपाल – Anjoria\nJanuary 30, 2014 Editor टीवी, फिल्म, मनोरंजन 0\nमहुआ न्यूज पर “भौकाल का चौपाल” लगा के देश समाज के समस्या उजागर करे वाला निखिल राज के भौकाली अब बड़को परदा पर लउकी.\nनिखिल राज के फिलिम ‘देख के’ जल्दिए रिलीज होखे वाली बा. एह फिलिम में उ बिहार के दू गो बड़का मामिला एक साथ उजागर करीहें. अब मामिला कवन बा से त फिलिम देखला का बादे मालूम होखी बाकिर निखिल के दावा बा कि एह फिलिम से राजनीतिक भूचाल आवे वाला बा.\nकहतारे कि फिलिम में राजनीतिज्ञन आ माफिया तत्वन के साँठ- गाँठ के असली सच्चाई देखे के मिली.\nएह फिलिम में निखिल राज का साथे बाड़न एबीपी न्यूज पर “सनसनी” लेके आवे वाला श्रीवर्द्धन जिनकर धारावाहिक सनसनी दर्शकन में बहुते लोकप्रिय बावे.


2जी मामला में प्रणब दा प्रधानमंत्री के चिट्ठी लिखले\nनई दिल्ली, 28 सितम्बर (आईएएनएस). 2जी स्पेक्ट्रम मामिला में केन्द्र सरकार एनकेनप्रकारेण चिदम्बरम के पाक साफ बतावे का कोशिश में लागल बिया तले वित्त मंत्री प्रणव मुखर्जी प्रधानमंत्री आ सोनिया गाँधी के चिट्ठी भेज के बतवले बाड़न कि वित्त मंत्रालय के टिप्पणी बतावल जात नोट असल में कई मंत्रालयन आ प्रधानमंत्री कार्यालय के सहमति से बनावल गइल रहुवे.\nएकरा बाद भाजपा फेर चिदम्बरम के इस्तीफा मँगले बिया आ कहले बिया कि मनमोहन सिंह उनुका के कहाँ कहाँ बचइहन. चिदम्बरम पर विमान खरीदो में गड़बड़ी करे के आरोप कैग लगवले बा. भाजपा के कहना बा कि सरकार अगर गिरी त अपना चलते काहे कि भाजपा का लगे अतना समर्थन नइखे कि ऊ सरकार गिरा सको.\nकांग्रेस के कहना बा कि भाजपा अपना हार के खीझ उतारत बिया आ जवन मामिला अदालत में विचाराधीन बा ओह पर रोजे आपन फैसला सुनावत बिया जवन गलत बा.\nभारत-पाक व्यापार संगठन आपसी व्यापार बढ़ावे के समझौता पर हस्ताक्षर कइले.\nउद्योगपति विजय माल्या आजु बुध के बतवले कि किफायती विमानन कम्पनी किंगफिशर रेड के बंद कर दिहल जाई आ ओकरा के 31 जनवरी 2012 तक बेचे के काम पूरा करा लिहल जाई.\nशिक्षा आ विकास में प्रौद्योगिकी के इस्तेमाल खातिर अजीम प्रेमजी फाउंडेशन के इग्नू का तरफ से राजीव गांधी अंतर्राष्ट्रीय पुरस्कार से सम्मानित कइल गइल.\nपुरानी दिल्ली के चांदनी महल इलाके में भहराइल एगो तिमंजिल इमारत में मरे वालन के गिनिती बुध का दिने सात हो गइल आ पच्चीस लोग घाहिल भइल बाड़े.\nबुध के दिन पश्चिम बंगाल के मुख्यमंत्री ममता बनर्जी खातिर बहुते शगुनिया रहल जब ऊ भवानीपुर से विधानसभा चुनाव जीत गइली आ कलकत्ता उच्च न्यायालय सिंगूर भूमि कानून के जायज ठहरा दिहलसि. बसीरहाट विधानसभा सीट के उपचुनावो तृणमूल का अँचरा में गिरल बा.\nप्रशांतभूषण सर्वोच्च न्यायालय में याचिका दाखिल करवले बाड़न कि सीबीआई चिदम्बरम केभूमिका जाँच नइखे पावत काहे कि सगरी आईपीएस अधिकारी गृहमंत्रालय का तहत आवेले.\nचिदम्बरम के बचावे में लागल सीबीआई दयानिधि मारन का खिलाफ सुबूत जुटावे में तनिको ढिलाई नइखे बरतत आ हो सकेला कि एक दू दिन में दयानिधि मारन पर मुकदमा दर्ज करा दिहल जाव.\nतेलंगाना आंदोलन 16वों दिने जारी रहल. अबही ले 32 गो विधायक इस्तीफा दे चुकल बाड़न.\nमायावती कहले बाड़ी कि राज्य के विकास खातिर धन के कमी ना होखे दिहल जाई.\nदिल्ली विकास प्राधिकरण आयुक्त रहला का दौरान राजधानी दिल्ली के 14,310 गो नाजायज मकान गिरा के ‘डिमोलिशन मैन’ बन जाये वाला के.जे. अल्फांस 10 साल बाद फेरु दिल्ली वापस आ गइल बाड़न. भाजपा कार्यालय में बइठल अल्फांसे अब राजनीति में से अनैतिका ढहावे में लगीहें.\nकाल्हु बियफे का दिने चीन आपन पहिलका अंतरिक्ष प्रयोगशाला माड्यूल प्रक्षेपित करे जा रहल बा.\nबुध का दिने तेलंगाना समर्थक एगो मंत्री आ दु गो सांसदन पर आपन खीस उतरले. ऊ लोग इस्तीफा माँगत रहे.\nसंसद हमला के दोषी अफजल गुरु के माफी दिआवे के माँग करे वाला प्रस्ताव पर आजु जम्मू काश्मीर विधानसभा के अगिलका सत्र में होई. आजु के चरचा हंगामा का चलते ना हो पावल.\nतिहाड़ में बंद भाजपा नेता लोगन से भेंट करे बुध का दिने आडवाणी आ जेटली चहुँपले.\nप्रधानमंत्री आजु इंगलैण्ड के टोनी ब्लेयर खातिर भोज के आयोजन कइलन.\nदिल्ली के एगो अदालत अमर सिंह के जमानत याचिका नकार दिहलसि. कहलसि कि अमर सिहं तबले अस्पताल में रहीहन जबले डाक्टर उनुका के रिहा नइखन कर देत. ठीक होखते उनुका के तिहाड़ जेल से बाहर कर दिहल गइल.\nदुनिया भर में मशहूर मैसूर दशहरा उत्सव के शुरुआत बुध का दिने हो गइल.\nराष्ट्रपति प्रतिभा देवी सिंह शुक का दिने आठ दिन का यात्रा पर स्विट्जरलैंड जइहें जहवाँ ऊ नोबेल पुरस्कार विजेता रबींद्रनाथ टैगोर के मूर्ति के अनावरण करीहें.\nसर्वोच्च न्यायालय कहलसि कि फाँसी दिहला में देरी का आधार पर मृत्युदंड के आजीवन कारावास में बदले खातिर दायर याचिका पर राजनीतिक दबाव में अइला बिना विशुद्ध कानूनी आधार पर फैसला लिहल जाई. केन्द्र सरकार से अदालत दस अक्टूबर ले साफ बतावे के कहले बिया कि भुल्लर के फाँसी पर विचार करे में आठ साल काहे लागल ?\nबुध का दिने स्वर साम्राज्ञी लता मंगेशकर आपन 82वां जन्मदिन मनवली.\nराजस्थान सरकार ने लापता नर्स भंवरी देवी के नोटिस जारी कर के काम पर हाजिर होखे के आदेश दिहले बिया. भंवरी देवी के संबंध राज्य के मंत्री से बतावल जात बा आ कई दिन पहिले भंवरी देवी के गायब करा दिहल गइल बा. पुलिस भँवरी के खोजे भा मामिला के तफशीश में नाकाम रहल बिया काहे कि आरोपी एगो बड़हन आ मजबूत मंत्री हउवें.\nमनमोहन के दावा बा कि उनुकर सरकार आपन पाँच साल पूरा कर के देखावल जाव.\nपाकिस्तान में चीनी दूतावास परिसर मीडिया विश्वविद्यालय खोले खातिर चीन सरकार पाकिस्तान के दे दिहलसि.\nपाकिस्तान के राष्ट्रपति आवास का नियरा से एगो आतंकवादी के गिरफ्तार कर लिहल गइल बा.\nब्रिटेन में नाजायज तरीका से रहल 27 गो भारतीयन के गिरफ्तार कर लिहल गइल बा.\nअमेरिका के कहना बा कि ऊ भारत का साथे हर जगहा आ हर क्षेत्र में काम कइल चाहत बा.\nअफगानिस्तान के राष्ट्रपति हामिद करजई अगिला हफ्ता भारत दौरा पर अइहन.\nरूसी अंतरमहाद्विपीय बैलिस्टिक मिसाइल यार्स आरएस-24 का परीक्षण प्रक्षेपण विफल हो गइल बा.\nअमेरिका पाकिस्तान के याद दिअवले बा कि दुनु देश के मिल के आतंकवादी खतरा, खासतौर से हक्कानी नेटवर्क से निपटे खातिर मिल के काम करे के बा. अमेरिका पाकिस्तान के ओह तर्क के खारिज कर दिहलसि जवना में कहल गइल बा कि शीत युद्ध के समय से अमेरिका के झुकाव भारत ओरी हो गइल बा.\nसंयुक्त राष्ट्र महासभा का 66वां अधिवेशन समाप्त हो गइल.\nमंगला का दिने शेयर बाजारों में गिरावट, सेंसेक्स 78 अंक नीचे गिरल.\nअमेरिका के एगो वरिष्ठ अधिकारी के कहना बा कि भारतीय कम्पनियन में हजारों अमेरिकी लोग के रोजगार मिलल बा. कहलन कि अमेरिका में भारत के विनिवेश हर साल एक तिहाई बढ़त बा.\nअपना निर्देशित फिल्म ‘चांदनी बार’ के 10वीं वर्षगांठ पर मधुर भंडारकर भावुक हो गइले. इहे फिल्म उनुका के बतौर निर्देशक स्थापित करवले रहुवे.\nपंजाबी के प्रमुख नाटककार गुरशरण सिंह के बुध का दिने एगो लमहर बेमारी का बाद 82 बरीस का उमिर में निधन हो गइल.\nचैम्पियंस लीग मैच में बुध का दिने चेन्नई सुपर किंग्स पहिलका जीत दर्ज कइलसि जब ऊ केप कोबराज टीम के चार विकेट से हरा दिहलसि. एकरा पहिले के दुनु मैच चेन्नई सुपर किंग्स हार गइल रहे.\nआजु नवरात का पहिला दिने भारतीय क्रिकेट टीम के अनुभवी बल्लेबाज सचिन तेंदुलकर अपना नया बँगला में चल गइलन. एह बंगला के दाम करीब पचास करोड़ बतावल जात बा.\nचैम्पियंस लीग में मंगल का दिने बायर्न मैनचेस्टर सिटी के 2-0 से हरा दिहलसि.


विक्रम बैताल के मशहूर कहानी दोहरावत आजु कांग्रेसी डाढ पर बइठल गान्धी परिवार के बैताल फेरु छटक के डाढ़ पर जा बइठल. विक्रम का लगे एह बैताल से मुक्ति के कवनो राह ना मिलल आ कांग्रेसी डाढ़ पर फेरु बैताल सवार हो गइल.\nएह फैसला से देश भर में राहत के लहर पसर गइल काहे कि अगर कवनो अचरज से कवनो दोसर पोसुआ अध्यक्ष मिलियो गइल रहित त अनेसा रहुवे कि देर सबेर ऊ कहीं गाँधी परिवार से अलग राह मत धर लेव. ओह हालत में काग्रेस के फेरु जियतार होखे के अनेसा रहुवे बाकिर भगवान कृपा से कांग्रेसी जमात गाँधी परिवार से मुक्ति ना पा सकल. अब पुत्रमोह से पीड़ित सोनिया गाँधी फेर कांग्रेस के अंतरिम अध्यक्ष बन गइल बाड़ी आ देर सबेर फेर राहुल आपन जगह ध लीहें.\nएह फैसला से इहो साफ हो गइल कि भाई बहिन के टीम में एका ना हो सकल. एकाध बैर हवा बनावे के कोशिश भइल कि राहुल ना त प्रियंके के अध्यक्ष बना दिहल जाव. बाकिर राहुल के लोग शायद एह ला तइयार ना भइलें.


टटका खबर, 25 मार्च 2017, शनिचर – टटका खबर\nमुख्यमंत्री बनला का बाद आजु योगी आदित्यनाथ पहिला बेर गोरखपुर के यात्रा पर आइल बानी. पूरा गोरखपुर उनुका स्वागत में लागल बा. योगी अदित्यनाथ आजु गोरखनाथ मंदिर में रात्रि विश्राम करब आ काल्हु मंदिरे में होखे जा रहल यागीराज गंभीरनाथ के शताब्दी पुण्यतिथि समारोह में शामिल होखब. आ साँझ बेरा लखनऊ लवटि जाएब.\n30 सितम्बर से पहुले सपा गोल आपन अध्यक्ष चुने के काम कर लेबे के एलान कइले बावे. अखिलेश यादव एकर एलान करत कहलन कि 15 अप्रेल से दू महीना ले सदस्यता अभियान चलावल जाई.\nबिहार में अप्रेल महीना से बिजली दर में बढ़ोतरी का खिलाफ आजु विवधानसभा में भाजपा समेत विपक्षी गोल आपन विरोध दर्ज करवलसि. भाजपा के कहना बा कि एह बढ़ोतरी के वापस लीहल जाय आ ट्रांसमिशन में होखे वाला नुकसान के कम क के आपन क्षमता बढ़ावे बिजली विभाग. सरकार का तरफ से बिजली मंत्री के कहना रहल कि जवना दर के एलान भइल बा ओहमें सबसिडी शामिल नइखे. सरकार चाहत बिया कि सबसिडी बिजली कंपनियन के ना दे के सीधे उपभोक्ता के दीहल जाव.\nसारण जिला के जनता बाजार इलाका में आजु पुलिस छापामारी क के दू गो शराब तस्करन के 12 सौ बोतल विदेशी शराब का साथे गिरफ्तार क लिहलसि. नवादा, सुपौल आ जमुईओ में छापेमारी क के ढेरे शराब बरामद कइल गइल बा. कुल मिला के दस गो तस्करन के गिरफ्तारी भइल बा.\nएगो सोना व्यापारी के हत्या का खिलाफ आजु भोजपुर में व्यवसायी लोग बन्दी क के आपन विरोध जतावल.\nयूपी में नाजायज बूचड़खाना का खिलाफ होखत कार्रवाई का खिलाफ गोश्त व्यापारी काल्हु से बेमियादी हड़ताल के एलान कइले बाड़ें. एह बीच गैरकानूनी रुप से चलावल जात बूचड़खाना का खिलाफ कार्रवाई आजुओ जारी रहल. अमरोहा के हसनपुर इलाका के एगो गाँव में छापा मार के एगो बूचड़खाना से गाय के खाल, गोड़ वगारह मिलला का बाद एगो कसाई के गिरफ्तार क लीहल गइल बा.\nTags: गोरखपुर, बिजली दर, बूचड़खाना, भोजपुर, योगी आदित्यनाथ, सारण